Ketua Hakim ketuai panel lima hakim dengar rayuan Najib, kemukakan bukti baharu kes dana SRC

PUTRAJAYA,17 Muharram 1444H, Isnin – Ketua Hakim Negara Tun Tengku Maimun Tuan Mat dan empat hakim lain sedang mendengar permohonan Datuk Seri Najib Tun Razak untuk mengemukakan bukti tambahan dalam kes penyelewengan SRC International Sdn Bhd yang dihadapinya bagi membatalkan perbicaraan yang menyaksikan dia disabitkan kesalahan serta dijatuhi hukuman penjara 12 tahun dan denda RM210 juta.

Hakim Tengku Maimun mengetuai panel lima hakim Mahkamah Persekutuan semasa prosiding bermula pada 9.48 pagi.

Hakim lain ialah Hakim Besar Sabah dan Sarawak Tan Sri Abang Iskandar Abang Hashim dan hakim-hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd Diah.

Hari ini, mahkamah dijadual mendengar permohonan Najib untuk mengemukakan bukti baharu dalam kes SRC dalam usaha bekas perdana menteri itu untuk mendapatkan perbicaraan semula.

Bukti tambahan yang cuba dikemukakan oleh Najib adalah berkaitan penemuan baru-baru ini bahawa hakim perbicaraan Datuk Mohd Nazlan Mohd Ghazali adalah peguam dan setiausaha syarikat bagi Kumpulan Maybank pada 2006, yang mempunyai tanggungjawab keseluruhan muktamad dalam pengurusan dan pentadbiran semua jabatan undang-undang dalam seluruh kumpulan.

Sekiranya Najib gagal dalam permohonan ini, Mahkamah Persekutuan dijangka meneruskan pendengaran rayuan Najib terhadap sabitan kesalahan dan hukuman penjara 12 tahun serta denda RM210 juta yang dikenakan ke atasnya oleh Hakim Mahkamah Tinggi ketika itu Mohd Nazlan pada 28 Julai, 2020.

Najib, 69, diwakili peguam Hisyam Teh Poh Teik, Datuk Zaid Ibrahim, Liew Teck Huat dan M. Rueben, manakala pasukan pendakwaan diketuai oleh Pendakwa Raya ad hoc Datuk V. Sithambaram dengan dibantu oleh Timbalan Pendakwa Raya Donald Joseph Franklin, Sulaiman Kho Kheng Fuei, Mohd Ashrof Adrin Kamarul dan Manjira Vasudevan. – Bernama


Malaysian Muslim Youth NGOs condemn attack on Palestinian mosque

WE, the Malaysian Muslim Youth Non-Government Organizations (NGOs) strongly condemned the act of terrorism by the Zionist regime on Palestinian mosque.

The Israel forces extremely disrespectful towards the Muslim of the world by attacking Al Aqsa Mosque when the innocent Palestinian civilian were praying inside.

As of the update on 11th May 2021, 30 Palestinians were killed including 10 children and one woman while 203 were wounded as a result of the ongoing Israeli airstrikes on the Gaza strip.

Last Friday on 7th May, the whole world has witnessed the brutal and bloody face of the Israeli colonization, terrorism, and gangsterism. Over 200 Palestinian wounded, 90 hospitalized after Israeli police stormed the Al-Aqsa Mosque and dispersed thousands of worshippers who packed into the mosque on the final Friday of Ramadan, as well as to protest in support of their fellow Palestinians facing forced eviction from their homes by Jewish settlers in Sheikh Jarrah neighbourhood.

In continuation of the systematic ethnic cleansing of Palestine by the colonial Israel, the Israeli occupying forces have, once again, committed over the last days aggressive atrocities inside the campus of Al-Aqsa Mosque and against the defenceless worshipers.

This horrible act of the Zionists clearly shows a form of insult to the Palestinians especially to the Muslim population, in this holy month of Ramadan.

This act of violence is undermining all progress of peacebuilding that have been done within the region.

We strongly supported the act of retaliation by the Palestinian in response to the attack of the Israel and we pray that Israel and its subsidiary pay for the atrocities they have done since the earliest of time towards the Palestine.

We condemned the official media whom acting as the Israelian puppet keeping their mouth shut when the Palestinian were abused by the Zionist regime and spreading false news towards the people of Palestine all the while pathetically highlighting the Israelis as the victim.

We asked the United Nations (UN) to finally play its role in enforcing the law towards the Israel government who consistently committing war crime towards Palestinian.

We also would like to call upon the member Organization of Islamic Cooperation (OIC) to address the issue in Palestine and stand together with Palestine by using their power as the Islamic countries leader to pressure the Zionist regime to submit and deny all the dealings direct at promoting Israeli policy.

Duly, this is our call to all Muslim community for solidarity to Palestine.

We should stand together as Muslim in supporting our brothers and sisters in Palestine by raising awareness of the current issue in Palestine.

We pray to Allah SWT for our brothers and sisters in Palestine to remain strong facing the hardship and kept hold on their right as the people of Palestine. May we all be together in Al Aqsa soon.

Muhammmad Arif Hakimi Maludin,
President of Gabungan Mahasiswa Islam Se-Malaysia (GAMIS)
Gabungan Mahasiswa Islam Se-Malaysia – GAMIS

Prof. Dr. Mohd Nazari Ismail
Chairman of Palestinian Progressive Association Malaysia (PPAM)
Palestinian Progressive Association – Malaysia PPAM

Prof. Dr. Mohd Nazari Ismail,
Chairman of Boycott Divestment & Sanctions Malaysia (BDS)
Boycott, Divestment and Sanctions (BDS) Movement

Hasbullah Najib,
COO of Muslim Volunteer Malaysia
Muslim Volunteer Malaysia – MVM

Nadir Al Nuri,
CEO of Cinta Gaza Malaysia
Cinta Gaza Malaysia – CGM

Dr Abdullah Sudin Ab Rahman,
President of HALUAN Malaysia
HALUAN

Mohammad Sbaih,
President of PSA Malaysia
Palestine Students Association – PSA Malaysia

Faraj Heneini,
Executive Director of Hand of Charity
@Hand of Charity Malaysia

Muslim Imran,
Chairman of PCOM
@Palestine Cultural Organisation Malaysia

Muhammad Faisal Abdul Aziz,
President of ABIM
Angkatan Belia Islam Malaysia / Muslim Youth Movement of Malaysia (ABIM)

Ahmad Fahmi Mohd Samsudin,
Chief Executive Officer of Global Peace Mission (GPM) Malaysia
Global Peace Mission Malaysia

Ahmad Farhan Rosli,
Secretary General of South East Asia Muslim Students Federation (PEPIAT)
Persekutuan Pelajar Islam Asia Tenggara-PEPIAT Rasmi

Ahmad Firdaus Hadzir,
Secretary General National Union of Malaysian Muslim Students (PKPIM)
Persatuan Kebangsaan Pelajar Islam Malaysia (PKPIM)

Jufitri Joha,
President of Majlis Belia Malaysia (MBM)
Majlis Belia Malaysia

Hafizan Hechanova,
Director of SISWAPAS
Kelab Mahasiswa Penyokong PAS – Siswa PAS

Ahmad Al Mubarak Mohamed Kunyi,
President of UMNOSISWA
Kelab Mahasiswa UMN0

Muhammad Azrul Azham,
President of Mahasiswa Berjasa (WIBAWA)
Kelab Mahasiswa Berjasa

Muhamad Hanapi Jamaludin,
President of Pertubuhan Belia Kerapatan Graduan Muda (KAGUM)
Pertubuhan Belia Kerapatan Graduan Muda

Andi Muhamad Zulzharif Muhamad,
President of Sekretariat Pendakwah Muda Malaysia USIM (SPMM)
Sekretariat Pendakwah Muda Malaysia USIM (SPMM)

Muhammad Waqiyuddin Najid Ab Hadi,
President of Al-Azhar Members Club (ALAM)
Kelab Al-Azhar Members KUIS

Muhammad Tawfiq Norzamri,
President of Persatuan Mahasiswa Hadhari UiTM Shah Alam
PERSATUAN MAHASISWA HADHARI

Syazwan Syafiq Sahafaruddin,
President of Kelab Ikatan Mahasiswa Islam UniKL BMI
Ikatan Mahasiswa Islam UniKL BMI

Muhammad Faiz Mohamad Zawawi,
President of Persatuan Ikatan Studi Islam UKM
Ikatan Studi Islam UKM (ISIUKM)

Badrul Amin Johari,
President of Persatuan Rakan Masjid UiTM Puncak Alam(PRM)
Persatuan Rakan Masjid
HARMONI Malaysia
Harmoni Malaysia
Mahasiswa Keadilan Malaysia
Mahasiswa Keadilan Malaysia
Persatuan Mahasiswa Islam Universiti Malaya
Persatuan Mahasiswa Islam Universiti Malaya – PMIUM
Ma’ruf Club
Ma’ruf Club IIUM
Persatuan Mahasiswa Islam UPM
Persatuan Mahasiswa Islam UPM

#FreePalestine
#SavePalestine
#standwithPalestine


Impak PKP kali ini terhadap ekonomi masih terkawal

KUALA LUMPUR, 5 Jamadilakhir 1442H, Isnin – Impak Perintah Kawalan Pergerakan (PKP) kali ini terhadap ekonomi negara masih terkawal dengan pertumbuhan terus disokong oleh sektor eksport yang memberangsangkan dan pemulihan perdagangan dunia.

Ketika menegaskan perkara itu, Perdana Menteri Tan Sri Muhyiddin Yassin berkata ini juga berikutan lebih banyak aktiviti ekonomi dibenarkan beroperasi dalam PKP tersebut.

“Kita telah menyaksikan kesan pelaksanaan PKP (terdahulu) ke atas pertumbuhan ekonomi yang mana Keluaran Dalam Negara Kasar (KDNK) suku kedua 2020 mencatat kemerosotan yang sangat ketara dan kadar pengangguran juga telah meningkat.

“Alhamdulillah, dengan pelaksanaan pakej-pakej rangsangan ekonomi, kita berjaya mencapai kadar penguncupan KDNK yang lebih kecil iaitu daripada 17.1 kepada 2.7 peratus dan penurunan kadar pengangguran daripada 5.1 kepada 4.7 peratus pada suku kedua kepada suku ketiga 2020,” katanya.

Beliau berkata demikian dalam perutusan khas mengumumkan Pakej Bantuan Perlindungan Ekonomi dan Rakyat Malaysia (PERMAI) yang disiarkan secara langsung menerusi stesen televisyen tempatan dan platform media sosial di sini, hari ini.

Menurut Muhyiddin, sejak bermulanya penularan pandemik COVID-19 pada awal tahun lepas, kerajaan telah melaksanakan empat pakej rangsangan ekonomi bernilai RM305 bilion atau lebih 20 peratus daripada KDNK bagi membantu rakyat serta perniagaan selain turut melindungi ekonomi negara.

Jelas Perdana Menteri, pakej-pakej rangsangan ekonomi ini juga telah melibatkan suntikan fiskal kerajaan sebanyak RM55 bilion.

Sehubungan itu, beliau berkata kerajaan tidak menjangkakan impak yang sama seperti suku kedua 2020 akan dialami dengan pelaksanaan PKP kali ini memandangkan lebih banyak aktiviti ekonomi dibenarkan untuk beroperasi.

“Oleh itu, impak PKP semasa ke atas ekonomi masih terkawal. Pertumbuhan akan terus disokong oleh sektor eksport yang memberangsangkan dengan pemulihan perdagangan dunia,” kata beliau.

Muhyiddin juga optimis bahawa pakej rangsangan ekonomi, Belanjawan 2021 dan pakej bantuan PERMAI juga akan terus merancakkan penggunaan.

Ini turut didorong oleh projek serta program berimpak tinggi yang mempunyai kesan pengganda besar akan terus memacu momentum pemulihan ekonomi, kata beliau.

Perdana Menteri berkata, kerajaan juga sedar bahawa pelaksanaan PKP dan disusuli dengan Proklamasi Darurat yang berkuat kuasa mulai 11 Januari sehingga 1 Ogos 2021, mungkin menimbulkan sedikit kegusaran dalam kalangan masyarakat serta komuniti perniagaan.

“Ingin saya tegaskan sekali lagi, bahawa pengisytiharan darurat ini semata-mata bertujuan mengekang penularan wabak COVID-19 yang kini menjadi ancaman terbesar terhadap pembangunan sosioekonomi negara.

“Kerajaan akan berusaha sedaya upaya untuk memastikan impak daripada langkah tersebut ke atas persekitaran ekonomi negara adalah terkawal. Malah, kita telah melihat sejak 11 Januari 2021, pasaran modal seperti Bursa Malaysia dan pasaran bon kekal stabil dan teratur.

“Bagi membiayai pakej bantuan PERMAI, kerajaan akan membuat penjajaran semula peruntukan sedia ada berdasarkan keutamaan semasa dan melalui perbelanjaan yang lebih berhemat,” kata beliau.

Pada masa sama, beliau juga menegaskan bahawa kerajaan akan memastikan segala program yang diumumkan akan dilaksanakan dengan cepat dan lancar. – Bernama


ADUN Bugaya meninggal dunia

KOTA KINABALU, 1 Rabiulakhir 1442H, Selasa – Ahli Dewan Undangan Negeri (ADUN) Bugaya, Datin Manis Muka Mohd Darah meninggal dunia hari ini selepas dimasukkan ke Unit Rawatan Rapi Hospital Gleneagles Kota Kinabalu di sini malam tadi akibat masalah buah pinggang.

Sumber daripada Parti Warisan Sabah (Warisan) Bahagian Semporna memberitahu Manis Muka, 65, meninggal dunia di hospital itu tengah hari tadi.

Perkara itu kemudian disahkan oleh satu hantaran Facebook untuk Media Warisan Semporna.

“Semoga rohnya dicucuri rahmat dan ditempatkan dalam kalangan orang-orang beriman dan beramal soleh.

“Salam takziah diucapkan kepada ahli keluarga Allahyarhamah, semoga diberikan kekuatan untuk menghadapi ujian ini,” demikian menurut hantaran itu.

Terdahulu, anak Allahyarham, Fara Deeba Sabardin menerusi perkongsian dalam laman Facebooknya berkata ibunya dimasukkan ke hospital itu malam tadi.

Manis Muka yang juga Ketua Wanita Warisan Semporna, mempertahankan kerusi DUN Bugaya pada Pilihan Raya Negeri (PRN) Sabah baru-baru ini dengan majoriti 6,005 undi, mengatasi enam pencabarnya. – Bernama


Russia setuju lanjut perjanjian eksport bijirin ke Ukraine

MOSCOW, 21 Syaaban 1444H, Selasa – Russia bersetuju melanjutkan perjanjian mengeksport bijirin ke Ukraine selama 60 hari lagi selepas perbincangan dengan pegawai Pertubuhan Bangsa-Bangsa Bersatu (PBB).

Timbalan Menteri Luar Russia, Sergey Vershinin membuat pengumuman itu selepas menyelesaikan rundingan dengan pegawai tertinggi PBB di ibu pejabat Palais des Nations di bandar Geneva, Switzerland pada hari Isnin.

Inisiatif Bijirin Laut Hitam (BSGI) yang diuruskan oleh Turkiye sebelum ini telah dilanjutkan sekali pada bulan November dan akan tamat pada 18 Mac.

Bagaimanapun Kremlin menimbulkan keraguan sama ada ia akan bersetuju dengan lanjutan baru, dengan mendakwa perjanjian kedua – antara Moscow dan PBB – mengenai eksport Russia tidak dihormati.

Walaupun BSGI berkaitan dengan eksport bijirin Ukraine, perjanjian kedua bertujuan untuk memudahkan eksport makanan dan baja Russia.

Namun ia dikecualikan daripada sekatan Barat ke atas Moscow susulan operasi ketenteraan yang telah lama berlaku di Ukraine.

Vershinin berkata, beliau mahu melihat kemajuan ketara dalam perjanjian itu sebelum perjanjian BSGI dibuat untuk pembaharuan semula.

Russia telah mengumumkan pihaknya akan menyertai semula koridor eksport bijirin yang ditadbir oleh PBB dari Ukraine melalui Laut Hitam, namun kekal pendirian untuk menarik diri daripada perjanjian antarabangsa.

Perjanjian eksport bijirin telah membantu mengurangkan krisis makanan global yang dicetuskan oleh operasi ketenteraan Russia di Ukraine pada Februari 2022. – Agensi


187 calon wanita tanding PRU15

KUALA LUMPUR, 11 Rabiulakhir 1444H, Ahad – Pilihan Raya Umum ke-15 (PRU15) menyaksikan 127 calon wanita akan bertanding di kerusi Parlimen manakala 60 lagi calon di kerusi Dewan Undangan Negeri (DUN) di Perlis, Perak, Pahang dan Bugaya di Sabah.

Gerakan Tanah Air (GTA) terdiri daripada Parti Pejuang Tanah Air  (Pejuang), Parti Bumiputera Perkasa Malaysia (Putra), Barisan Jemaah Islamiah Se-Malaysia (Berjasa) dan Parti Perikatan India Muslim Nasional (IMAN) turut meletakkan 16 calon wanita daripada 116 calon yang bertanding dengan kesemuanya menggunakan logo Pejuang.

Barisan Nasional (BN) yang terdiri daripada UMNO, MCA, MIC dan Parti Bersatu Rakyat Sabah (PBRS) mempertaruhkan 22 calon wanita daripada jumlah keseluruhan 178 calon.

Perikatan Nasional (PN) gabungan Bersatu, PAS dan Gerakan mempertaruhkan 16 calon wanita daripada 149 calon bertanding dengan dua daripada calonnya di Parlimen Tumpat dan Rantau Panjang menggunakan logo PAS.

Pakatan Harapan (PH) terdiri daripada PKR, DAP, Amanah dan UPKO meletakkan 39 calon wanita daripada 205 calon yang bertanding, dengan satu kerusi atas tiket pakatan politiknya MUDA, di Parlimen Tanjong Karang dan satu menggunakan logo DAP iaitu di Parlimen Lanang, Sarawak.

Sepuluh wanita akan bertanding atas tiket Bebas, enam bagi Parti Warisan dan selebihnya adalah calon dari parti lain-lain.

Calon wanita terdiri daripada pelbagai latar belakang dan kelayakan akademik dengan ada antara mereka bekerjaya sebagai peguam, doktor dan memegang jawatan utama dalam parti yang diwakili.

Antaranya Dr Rashidah Abd Rahman daripada GTA-Pejuang akan menentang Khairul Hisham Omar calon (BN), Zulfadhli Zakariah (PN) dan Chan Chun Kuang (PH) di DUN Semambu.

Calon GTA daripada parti BERJASA ini merupakan calon teknokrat yang profesional dalam memberikan keyakinan kepada pengundi Pahang untuk memilih mereka sebagai pemimpin baharu yang lebih unggul.

Selain itu, Dr Noraishah Mydin Abdul Aziz, tokoh profesional Orang Kurang Upaya (OKU). Beliau yang menghidap penyakit spina bifida sejak lahir akan bertanding di kerusi Parlimen Putrajaya di bawah tiket PH-PKR menentang lima lagi calon termasuk penyandangnya Datuk Seri Tengku Adnan Tengku Mansor daripada BN.


480 pelajar Palestin tak sekolah bantah guna kurikulum Israel

RAMALLAH, 26 Safar 1445H, Selasa – Kira-kira 480 pelajar di Sekolah Teknologi Al-Sala’a di Baitulmaqdis Timur tidak bersekolah sejak awal tahun bagi sesi akademik baharu.

Kejadian itu ekoran ibu bapa membantah rancangan perbandaran pihak berkuasa pendudukan mengenakan kurikulum Israel.

Jawatankuasa Ibu Bapa Pelajar telah menganjurkan protes setiap hari di hadapan sekolah bagi menuntut kurikulum Palestin diguna pakai dalam silibus mereka.

Ketua Jawatankuasa Pusat Ibu Bapa Pelajar untuk Sekolah Jabel Mukaber, Ahmad Jaabis berkata, bangunan sekolah lama itu tidak boleh menerima pelajar di peringkat menengah, manakala bangunan baharu dibuka majlis perbandaran di Baitulmaqdis Barat pula menuntut mengguna pakai kurikulum Israel.

Oleh itu, keluarga pelajar Palestin memutuskan untuk menutup kedua-dua sekolah.

Jaabis berkata, keluarga pelajar menuntut bangunan baharu itu dibuka dan kurikulum Palestin diajar di sekolah berkenaan.

Minggu lalu, polis Israel merampas buku kurikulum Palestin daripada sebahagian pelajar di luar Masjid Al-Aqsa di Baitulmaqdis ketika mereka menuju ke Sekolah Syariah dan Tadika Riyad Al-Aqsa.

Anggota polis menggeledah beg pelajar dan kemudian merampas sejumlah buku yang mengandungi bendera Palestin.

Selama bertahun-tahun, Israel cuba menghalang kanak-kanak Palestin di Baitulmaqdis daripada mengikuti kurikulum Palestin, dan memaksa mereka menggunakan kurikulum Israel – yang memberikan pandangan menyimpang mengenai penjajahan rejim di tanah Palestin. – Agensi


Perbicaraan 1MDB dilapangkan, saksi pendakwaan tak hadir

KUALA LUMPUR, 3 Jamadilakhir 1443H, Khamis – Perbicaraan kes Datuk Seri Najib Tun Razak yang membabitkan dana 1Malaysia Development Berhad (1MDB) hari ini dilapangkan selepas Mahkamah Tinggi di sini dimaklumkan bahawa saksi pendakwaan tidak dapat hadir untuk memberi keterangan.

Timbalan Pendakwa Raya Ahmad Akram Gharib berkata pendakwaan telah cuba menghubungi beberapa saksi supaya hadir ke mahkamah untuk memberi keterangan namun mereka sama ada sedang bekerja atau mempunyai hal lain yang perlu diselesaikan.

“Kami tidak dapat mengemukakan saksi lain kerana tempoh yang begitu singkat. Kebanyakan mereka sedang bekerja. Saya mohon maaf Yang Arif. Justeru, saya memohon agar perbicaraan hari ini dilapangkan. Tarikh perbicaraan seterusnya ialah pada 26 dan 27 Januari.

“Kami sudah menyediakan empat saksi pada tarikh terbabit iaitu bekas Ketua Pegawai Kewangan 1MDB Azmi Tahir, bekas Pengarah 1MDB Tan Sri Ismee Ismail, bekas Pengerusi 1MDB Tan Sri Mohd Bakke Salleh dan Datuk Wan Ahmad Shihab Wan Ismail (bekas pegawai khas Najib).

“Jika berlaku keadaan seperti hari ini (saksi tidak dapat memberi keterangan kerana tidak sihat), kami akan mempunyai saksi lain,” katanya.

Hakim Datuk Collin Lawrence Sequerah kemudian mengucapkan terima kasih kepada timbalan pendakwa raya itu atas usahanya.

“Jumpa anda semua pada 26 Januari,” katanya.

Pada prosiding sebelah pagi, beliau telah mengarahkan pendakwaan agar memanggil saksi lain selepas Azmi, 49, (saksi ke-12 pendakwaan) yang sepatutnya meneruskan keterangan hari ini, tidak sihat.

Hakim itu meminta pendakwaan agar mendapatkan sekurang-kurangnya seorang daripada lebih 50 saksi yang berada dalam senarai pendakwaan untuk menghadiri prosiding mahkamah pada sebelah petang.

Najib, yang juga Ahli Parlimen Pekan, berdepan empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama. – Bernama


COVID-19: 2 lagi kluster baharu dikesan di Selangor

PUTRAJAYA, 14 Safar 1442H, Jumaat – Dua lagi kluster baharu dikesan di Selangor dengan kes indeks bagi kedua-dua kluster ini terdiri daripada lelaki warga tempatan yang mempunyai sejarah perjalanan ke negeri berisiko tinggi iaitu Sabah.

Ketua Pengarah Kesihatan Tan Sri Dr Noor Hisham Abdullah berkata kluster baharu yang dikenal pasti itu dinamakan sebagai Kluster Seri Setia dan Kluster Seri Anggerik.

“Kluster baharu (Kluster Seri Setia) dikenal pasti di Seri Setia, Selangor dan Wilayah Persekutuan Kuala Lumpur. Kes indeks kluster ini (kes ke-10,927) adalah seorang lelaki warga Malaysia berumur 36 tahun yang mempunyai sejarah perjalanan ke Semporna, Sabah dari 16 hingga 20 Sept.

“Beliau bergejala sejak 21 Sept dan saringan COVID-19 dikesan positif pada 27 Sept. Kes kemudiannya telah dimasukkan ke Hospital Sungai Buloh. Susulan itu, saringan kontak rapat telah dijalankan dan tiga lagi kes positif bagi kluster ini dikenal pasti,” katanya dalam sidang media perkembangan COVID-19 di sini hari ini.

Dr Noor Hisham berkata semua kes positif kluster itu melibatkan warga tempatan dan mereka turut dimasukkan ke Hospital Sungai Buloh untuk rawatan.

Sehingga 12 tengah hari ini, sejumlah 23 individu disaring bagi kluster itu dan keputusan saringan mendapati empat daripadanya positif, manakala 14 individu dikesan negatif serta lima individu masih menunggu keputusan.

Sementara itu, bagi Kluster Seri Anggerik yang dikenal pasti di Hulu Selangor, Selangor, kes indeks kluster (kes ke-10,776) merupakan seorang lelaki tempatan berumur 37 tahun dan mempunyai sejarah perjalanan ke Sabah dari 9 hingga 18 Sept.

“Beliau mula bergejala sejak 25 Sept dan telah disaring. Setelah dikesan positif pada 26 Sept, beliau dimasukkan ke Hospital Sungai Buloh. Susulan itu, saringan kontak rapat telah dijalankan dan 14 lagi kes positif COVID-19 bagi Kluster Seri Anggerik dikenal pasti. Semua kes positif melibatkan warganegara Malaysia.

“Mereka juga telah dimasukkan ke Hospital Sungai Buloh untuk rawatan. Sehingga 12 tengah hari ini, sejumlah 67 individu telah disaring (bagi Kluster Seri Anggerik),” katanya lagi, keputusan saringan mendapati 14 dikesan positif manakala 15 individu dikesan negatif serta 38 individu masih menunggu keputusan.

Punca jangkitan bagi kedua-dua kluster ini masih dalam siasatan. – Bernama


12 pelarian parah kem Palestin di Lubnan meletup

LUBNAN, 7 Jamadilawal 1443H, Ahad – Letupan besar menggegarkan sebuah kem Palestin di bandar pelabuhan Tire di selatan Lubnan, sehingga mencederakan lebih 12 orang, kata sumber.

Agensi Berita Nasional (NNA) milik kerajaan melaporkan jumlah kematian belum ditentukan, tetapi media tempatan dan pekerja pertahanan awam di tempat kejadian mengesahkan tiada korban nyawa.

NNA melaporkan, letupan berpunca dari depot senjata Hamas di kem Burj al-Shemali dan seorang hakim telah mengarahkan pasukan keselamatan untuk melancarkan siasatan.

Sebilangan kumpulan Palestin bersenjata, termasuk Hamas dan Pergerakan Fatah, mengawal kira-kira 12 kem Palestin di negara itu.

Agensi Berita Shehab, yang dilihat rapat dengan Hamas, memetik sumber Palestin sebagai berkata, letupan itu disebabkan tabung oksigen yang disimpan untuk digunakan dalam memerangi pandemik COVID-19.

Kawasan sekitar letupan telah dipindahkan dan kru penyelamat telah dikerahkan, kata sumber Palestin.

Video dari situasi yang dikongsi media tempatan menunjukkan api marak di atas bandar selatan, diikuti dengan letupan besar dan bunyi kaca pecah. – Agensi


Pertemuan 4 mata Muhyiddin dengan Jokowi

JAKARTA, 23 Jamadilakhir 1442H, Jumaat – Acara kemuncak lawatan rasmi Tan Sri Muhyiddin Yassin ke Indonesia hari ini adalah mesyuarat empat mata antara Perdana Menteri Malaysia dan Presiden Indonesia Joko Widodo.

Mesyuarat secara bersemuka itu akan berlangsung di Istana Merdeka, di sini.

Muhyiddin dijadualkan tiba di istana berkenaan pada pukul 10.30 pagi (11.30 pagi waktu Malaysia) dan akan diberikan sambutan negara sebelum kedua-dua pemimpin meneruskan dengan acara mesyuarat.

Mesyuarat akan berlangsung dengan mematuhi prosedur operasi standard pencegahan COVID-19 yang ketat.

Seorang diplomat Malaysia di Indonesia, berkongsi dengan media baru-baru ini mengenai pentingnya pertemuan antara kedua-dua pemimpin itu.

“Terdapat beberapa perkara yang menyentuh kepentingan kedua-dua negara yang memerlukan perbincangan peringkat tertinggi, perbincangan secara bersemuka dan dari hati ke hati,” kata Duta Besar Malaysia untuk Indonesia Datuk Zainal Abidin Bakar.

Kemudiannya, kedua-dua pemimpin berkenaan akan mengadakan sidang media bersama sebelum menunaikan Solat Jumaat di Masjid Baiturrahim di kompleks istana.

Presiden yang terkenal dengan panggilan Jokowi itu akan menjadi hos acara jamuan makan tengah hari rasmi sempena lawatan perdana menteri bersama rombongan kecilnya di istana presiden lain, iaitu Istana Negara di sini, dengan pematuhan SOP yang ketat.

Muhyiddin yang tiba di sini pada pukul 4.30 petang Khamis akan menamatkan lawatan rasminya dalam tempoh kurang 24 jam.

Lawatan diadakan atas undangan Presiden Indonesia dan ini adalah lawatan rasmi pertama Muhyiddin sejak menjawat jawatan Perdana Menteri pada Mac tahun lepas. – Bernama


Mangsa banjir di Melaka semakin berkurangan pagi ini

MELAKA, 3 Rabiulakhir 1444H, Sabtu – Jumlah mangsa banjir di dua daerah di Melaka menurun kepada 146 orang daripada 41 keluarga pada 8 pagi ini berbanding 170 orang membabitkan 50 keluarga pada 4 petang semalam.

Sekretariat Jawatankuasa Pengurusan Bencana Negeri Melaka dalam kenyataan memaklumkan pusat pemindahan sementara (PPS) Balai Raya Kampung Tanjong Rimau Luar di Alor Gajah ditutup pada 10 malam tadi.

“Sebanyak 46 mangsa daripada 20 keluarga ditempatkan di dua PPS di Alor Gajah di Balai Raya Kampung Gadek dan Sekolah Menengah Kebangsaan (SMK) Seri Pengkalan manakala 100 mangsa daripada 21 keluarga ditempatkan di Sekolah Kebangsaan (SK) Krubong di Melaka Tengah setakat 8 pagi ini,” menurut kenyataan itu.


Rejim Israel rampas pam air, elektrik milik penduduk Palestin di perkampungan Birin

HEBRON, 7 Syaaban 1443H, Khamis – Tentera pengganas Israel pada Rabu terus bertindak kejam apabila merampas pam air dan elektrik milik penduduk di perkampungan Birin, selatan Tebing Barat.

Ketua Kampung Birin, Fareed Borqan berkata, tentera Zionis menyerbu sebelum bertindak merampas dua pam air dan kabel elektrik yang menjadi sumber utama menyediakan bekalan air dan elektrik kepada penduduk di perkampungan berkenaan.

Mereka dilaporkan berbuat demikian bagi memberi tekanan sekali gus memaksa penduduk meninggalkan perkampungan itu dan mahu memberi laluan kepada peneroka Israel untuk membuat penempatan baharu di kawasan berkenaan.

Sejak kebelakangan ini, perkampungan tersebut sering menjadi sasaran tentera Zionis melakukan serangan berterusan dengan melakukan tindakan kejam terhadap penduduk.

Sebelum ini, pasukan tentera pengganas turut membuat sekatan dan menangkap penduduk tanpa sebab bagi memberi provokasi ke atas penduduk.

Malah, tentera Zionis turut merobohkan beberapa kediaman dan perigi lama milik penduduk Palestin yang diperbuat daripada batu bata.

Bukan itu sahaja, tentera Zionis turut memberi amaran kepada penduduk bahawa perobohan akan dilaksanakan susulan serbuan bulan lepas, di mana tentera mengeluarkan arahan merobohkan 36 bangunan dan telaga air purba di kawasan berkenaan. – Agensi


Solat dalam gelap: 2 lagi saksi jemaah surau dipanggil

KOTA BHARU, 14 Syawal 1442H, Rabu – Polis telah memanggil dua lagi saksi daripada lebih 10 jemaah yang mendirikan solat berjemaah di sebuah surau di Kampung Pauh Lima, dekat sini dalam keadaan rapat dan gelap sepanjang bulan Ramadan lepas.

Ketua Polis Daerah Kota Bharu ACP Abdul Rahim Daud berkata dua saksi terbabit berumur dalam lingkungan 50 dan 60 tahun, dipanggil selepas mereka tamat menjalani tempoh kuarantin kerana disyaki positif COVID-19.

Setakat hari ini, seramai enam saksi telah dipanggil untuk memberi keterangan dan membantu siasatan susulan kejadian yang berlaku itu sehingga mencetuskan Kluster Pauh Lima.

“Hasil keterangan saksi terbabit, mereka mengaku menjalankan aktiviti keagamaan termasuk menunaikan solat jemaah sepanjang bulan Ramadan semasa pelaksanaan Perintah Kawalan Pergerakan (PKP) tanpa penjarakan fizikal selain turut menutup lampu surau.

“Kebanyakan mereka yang sudah dipanggil berumur lingkungan 60-an yang terdiri daripada pesara manakala mereka yang lain belum tampil memberi keterangan kerana sedang menjalani tempoh kuarantin,” katanya ketika dihubungi, di sini hari ini.

Mengulas lanjut, Abdul Rahim berkata sebelum ini empat individu termasuk seorang imam telah diambil keterangan pada 19 Mei lepas dan hasil keterangan mendapati mereka mengaku solat berjemaah, rapat dan dalam keadaan gelap.

Katanya, siasatan masih diteruskan bagi mengambil keterangan daripada jemaah lain yang terdiri daripada penduduk tempatan di sekitar Kampung Pauh Lima.

“Siasatan dilakukan mengikut Seksyen 21A Akta Pencegahan dan Pengawalan Penyakit Berjangkit 1988 serta Peraturan 17(1) Peraturan Pencegahan dan Pengawalan Penyakit Berjangkit 2021 (Akta 342).

“Kita juga akan menjalankan siasatan kerana melanggar prosedur operasi standard (SOP) dan kes ini akan disiasat mengikut Seksyen 269 Kanun Keseksaan kerana melakukan perbuatan cuai yang mungkin merebakkan jangkitan penyakit,” katanya.

Media sebelum ini melaporkan penduduk Kampung Pauh Lima melanggar SOP dan sanggup solat tarawih dalam gelap demi mengelak dikesan pihak berkuasa selepas kerajaan negeri mengeluarkan arahan hanya empat jemaah dibenarkan bersolat di surau sepanjang PKP.

Perintah Kawalan Pergerakan Diperketatkan (PKPD) dilaksanakan di Kampung Pauh Lima, Mukim Gunong dekat Bachok dan Kampung Pauh Lima, Mukim Banggu di Kota Bharu bermula 19 Mei hingga 1 Jun ini. – Bernama


Reman suspek kes bunuh Siti Nur Surya disambung 7 hari

MARANG, 23 Rabiulawal 1442H, Isnin – Suspek yang dipercayai terlibat dalam kes bunuh Siti Nur Surya Ismail disambung reman selama tujuh hari bermula esok.

Majisret Engku Nurul Ain Engku Muda membenarkan permohonan polis itu bagi membolehkan siasatan lanjut dilakukan ke atas pelajar tingkatan enam yang berusia 19 tahun itu.

Suspek yang merupakan rakan sekolah mangsa sehingga tingkatan lima, akan disiasat mengikut Seksyen 302 Kanun Keseksaan.

Ketika tiba di pekarangan mahkamah kira-kira pukul 10.25 pagi, suspek yang memakai baju lokap berwarna ungu dan bertudung merah jambu, kelihatan tenang serta diiringi dua pegawai polis wanita.

Suspek telah ditahan di Balai Polis Telemong pada pukul 8.15 pagi, 2 Nov lepas ketika tampil bersama ibunya untuk memberi keterangan bagi membantu siasatan.

Dalam kejadian 1 Nov, Siti Nur Surya, 19, yang menjaga ibunya yang terlantar akibat sakit kanser otak tahap tiga, ditemukan dalam keadaan tertiarap di ruang tamu rumahnya di Kampung Lubuk Batu, Telemong.

Mayat mangsa ditemukan adik perempuannya berusia 15 tahun semasa pulang dari sekolah kira-kira 2.30 petang. – Bernama


Zionis tebang 45 pokok zaitun petani Palestin tanpa sebab

RAMALLAH, 2 Rabiulakhir 1443H, Ahad – Tentera negara haram Israel terus bertindak ganas dan mengganggu kehidupan petani Palestin dengan menebang kira-kira 45 batang pokok zaitun yang matang serta sedia dipetik tanpa sebab di Nablus, utara Tebing Barat, semalam.

Ghasaan Daghlas, pegawai Palestin yang memantau aktiviti Zionis di Tebing Barat berkata, kumpulan tentera semakin melampau sejak akhir-akhir ini apabila bertindak menyerang kebun zaitun milik petani di Yitzhar sesuka hati.

Tindakan berkenaan menjadi aktiviti wajib bagi mereka yang sering mengganggu kehidupan petani Palestin tanpa sebab.

Bukan sahaja bertindak menebang pokok yang matang malah mereka turut menggeladah kediaman-kediaman petani yang tinggal berhampiran kawasan berkenaan.

Dalam kejadiaan terbaharu, Ghassan berkata, pasukan tentera telah memusnahkan telaga yang menjadi sumber air utama kepada petani-petani di Be’er an-Nabe’ as Sofly di Kampung Madama, selatan Nablus.

Tindakan kejam itu dilakukan bagi menghalang petani daripada menggunakan bekalan air sebaliknya menyalurkan sumber tersebut ke tanah jajahan haram yang didiami penduduk Israel. – Agensi


PAS tak lupa jasa Bersatu

BANGI, 4 Safar 1444H, Khamis – PAS tidak sesekali mengetepikan Bersatu dalam menghadapi Pilihan Raya Umum ke-15 (PRU15) kerana parti itu melakukan pengorbanan besar untuk mereka terus kekal menjadi kerajaan hari ini.

Timbalan Presiden PAS, Datuk Seri Tuan Ibrahim Tuan Man berkata, partinya akan memperkukuh gagasan Perikatan Nasional (PN) sebagai platform bagi menghadapi PRU15.

“Terdapat beberapa kerusi Parlimen yang masih kekal perlu dibincangkan dengan parti lain yang tidak ekstrem bagi mengelak kemenangan kepada Pakatan Harapan (PH).

“Keberadaan kita dalam Kerajaan Persekutuan hasil daripada rakan-rakan kita (Bersatu) yang keluar daripada PH, kita sedar, betapa besar perjuangan dan pengorbanan mereka.

“Sebab itu bagi kita apa jua muafakat politik, kita tidak boleh ketepikan rakan kita dari Bersatu, tanpa mereka UMNO pun tak mungkin duduk dalam kerajaan hari ini.

“Tak akan tiba-tiba menang jadi kerajaan, nak ketepi rakan-rakan kita waktu susah senang dalam menghadapi situasi ini.,” katanya seperti dilapor Utusan.

Tuan Ibrahim menjelaskan PAS kini melalui PN tidak takut untuk menghadapi PRU15 dan bersedia berdepan apa jua situasi yang mendatang pada pilihan raya berkenaan.

Kita terbuka jika orang ingin berbincang dan berunding (dan) kita sedia bertempur dalam semua situasi kalau sekiranya itu menjadi pilihan, katanya.


BN kembali berkuasa, peroleh mandat besar bentuk kerajaan Johor

JOHOR BAHRU, 10 Syaaban 1443H, Ahad – Barisan Nasional (BN) kembali berkuasa di Johor malam ini apabila memperoleh mandat besar lebih dua pertiga majoriti pada Pilihan Raya Negeri (PRN) ke-15.

Daripada sejumlah 56 kerusi Dewan Undangan Negeri (DUN) yang dipertanding, BN memenangi 40 kerusi dengan UMNO merangkul kejayaan di 33 kawasan, MCA empat manakala MIC tiga.

Pada Pilihan Raya Umum ke-14, Pakatan Harapan (PH) memperoleh mandat membentuk kerajaan negeri Johor selepas memenangi 36 kerusi DUN berbanding BN yang hanya memperoleh 19 manakala PAS menang di satu kawasan.

Kemenangan BN itu turut memecah rekod pencapaiannya pada PRU ke-13 apabila menang di 38 kerusi manakala bakinya dimenangi pembangkang.

BN berjaya memenangi kerusi DUN Buloh Kasap, Sungai Balang, Sri Medan, Semarang, Parit Raja, Rengit, Machap, Layang-Layang, Kahang, Penawar, Tenggaroh, Panti, Pasir Raja, Sedili, Johor Lama, Tanjung Surat, Benut dan Kukup.

Gabungan parti UMNO, MIC dan MCA itu juga berjaya merampas semula Pemanis, Kemelah, Bekok, Tenang, Bukit Pasir, Gambir, Serom, Bukit Naning, Semerah, Yong Peng, Parit Yaani, Senggarang, Mahkota, Paloh, Tiram, Permas, Larkin, Kempas, Kota Iskandar, Bukit Permai, Pulai Sebatang dan Pekan Nanas.

Pada PRN itu, yang menyaksikan pengundi muda berumur 18 hingga 20 tahun mengundi buat pertama kali, BN memenangi 40 kerusi, Pakatan Harapan (PH) 11 kerusi, Perikatan Nasional (PN) tiga kerusi manakala PKR dan Ikatan Demokratik Malaysia (MUDA) masing-masing satu.

Pilihan raya itu turut menyaksikan kemunculan parti baharu iaitu MUDA, Parti Pejuang Tanah Air (Pejuang) dan Parti Bangsa Malaysia (PBM) manakala Parti Warisan membuat penampilan sulung di Semenanjung.

Mengukuhkan kemenangan BN di Johor ialah Menteri Besar dan Pengerusi BN Johor Datuk Hasni Mohammad yang berjaya mempertahan kerusi Benut buat penggal keempat manakala Datuk Samsolbari Jamali memenangi kerusi Semarang buat penggal kelima.

Merakamkan ucapan terima kasih kepada rakyat Johor kerana memberi mandat kepada BN, Hasni mengajak Bangsa Johor agar bersama-sama memakmur dan memajukan negeri yang digelar Harimau Selatan itu.

“Rakyat Johor mahukan kerajaan negeri yang lebih responsif, lebih fokus dan lebih komited untuk menjaga dan memimpin mereka. Yakinlah yang demikian merupakan hasrat saya,” menurutnya dalam kenyataan di laman Facebook awal pagi ini.

Bekas Ahli Parlimen Batu Pahat Datuk Dr Mohd Puad Zarkashi, yang membuat kemunculan semula di DUN Rengit, turut membuktikan bahawa dirinya masih diterima pengundi dengan mengekalkan kemenangan BN di kerusi yang merupakan kubu kuat parti itu.

Setiausaha Perikatan Nasional yang juga bekas Menteri Besar Datuk Dr Sahruddin Jamal pula mengekalkan kerusi Bukit Kepong dengan majoriti 9,873 undi, Timbalan Presiden Amanah Datuk Seri Salahuddin Ayub mengulangi kemenangan di Simpang Jeram (majoriti 8,749 undi) manakala Pengerusi DAP Johor Liew Chin Tong, yang pertama kali bertanding di Perling, memenangi kerusi itu dengan majoriti 3,347 undi.

Setiausaha Agung MUDA Amira Aisya Abd Aziz turut melakar kemenangan manis apabila penyertaan kali pertama parti itu dalam PRN Johor membuahkan hasil dengan memperoleh kerusi DUN Puteri Wangsa.

Kenangan pahit pula menghantui pakatan pembangkang apabila Pengerusi PH Johor dan Pengerusi Amanah Johor Aminolhuda Hassan kalah di Parit Yaani.

Bekas Speaker DUN Johor Suhaizan Kaiat dan Pesuruhjaya PAS Johor Abdullah Husin juga tewas di kerusi Pulai Sebatang.

Turut kecundang Ketua Penerangan Bersatu Johor Mohd Solihan Badri di DUN Gambir, Ketua Pejuang Johor Datuk Dr Shahruddin Md Salleh di Machap dan Timbalan Pejuang Johor Nornekman Osman di Kempas.

Tidak ketinggalan kekalahan dua Ahli Parlimen iaitu Steven Choong Shiau Yoon daripada PBM di Puteri Wangsa dan Dr Maszlee Malik yang bertanding atas tiket PKR di DUN Layang-Layang.

PRN Johor kali ini menyaksikan 239 calon daripada 15 parti politik bertanding merebut 56 kerusi DUN.

Seramai 1,426,573 orang atau 54.92 peratus telah keluar mengundi. – Bernama


Kerajaan negeri Terengganu bantu pesawah terjejas akibat ribut

JERTEH, 2 Safar 1442H, Ahad – Seramai 160 pesawah boleh menarik nafas lega apabila kerajaan negeri berjanji untuk menghulurkan bantuan setelah sawah padi mereka dilanda ribut.

Exco Pertanian, Industri Asas Tani dan Pembangunan Desa negeri Terengganu, Dr Azman Ibrahim berkata pihaknya kini sedang giat mengumpulkan data lengkap kerosakan yang berlaku, Khamis lepas.

Katanya, setakat ini kawasan sawah yang terlibat ialah seluas 97.2 hektar, melibatkan daerah Besut dan Setiu.

“Ia membabitkan kawasan seluas 82.2 hektar sawah padi di bawah Kawasan Pembangunan Pertanian Bersepadu Terengganu Utara (IADA KETARA) dan selebihnya terletak di luar kawasan jelapang tersebut.

“Kerugian keseluruhan setakat ini dianggarkan berjumlah RM567,000 yang dikira berdasarkan potensi hasil dan harga pasaran semasa bagi satu tan hasil padi,” katanya kepada pemberita selepas meninjau kawasan tanaman padi yang terjejas di kawasan padi di Gong Terlikung dan Denger, di sini hari ini.

Dr Azman yang juga Ahli Dewan Undangan Negeri (ADUN) Jabi berkata bantuan sewajarnya akan disalurkan menerusi Tabung Bencara Pertanian negeri dan pihaknya juga akan turut menghantar laporan kepada Kementerian Pertanian dan Industri Asas Tani untuk mendapatkan bantuan kerajaan pusat.

Sementara itu, seorang petani, Ab Halim Zakaria, 41, berkata beliau mengalami kerugian kira-kira RM12,000 musim ini apabila sawah padi seluas dua hektar di Kampung Denger yang diusahakannya rosak dilanda ribut pada 3.30 petang, Khamis lepas.

“Padi yang saya tanam sepatutnya dah boleh dituai dalam tempoh 10 hari lagi namun ia tidak menjadi kenyataan apabila musnah dipukul ribut,” katanya.


ISMA junjung titah Sultan Selangor tubuh jawatankuasa khas kaji kompetensi DUN

Oleh Siti Hafidah Abd Ghaffar

BANGI, 15 Safar 1445H, Jumaat – Gerakan Islam, Ikatan Muslimin Malaysia (ISMA) menjunjung titah Sultan Selangor, Sultan Sharafuddin Idris Shah berhubung cadangan penubuhan jawatankuasa khas bagi membuat kajian mendalam dan kritikal tentang kompetensi Dewan Undangan Negeri (DUN).

Presidennya, Ustaz Shuhaib Ar-Rumy Selamat menyifatkan, cadangan dizahirkan baginda yang juga Pengerusi Majlis Kebangsaan Bagi Hal Ehwal Agama Islam Malaysia (MKI) salah satu usaha bagi memperkasakan kedudukan undang-undang Syariah di setiap negeri.

“Ia juga adalah benteng bagi mempertahankan undang-undang Syariah daripada dicabar oleh pihak tertentu yang bertujuan untuk melemahkan pelaksanaannya bagi umat Islam,” katanya ketika dihubungi Ismaweb.net.

Sebelum ini, Sultan Sharafuddin bertitah satu jawatankuasa khas perlu segera ditubuhkan bagi membuat kajian yang mendalam dan kritikal tentang kompetensi DUN untuk menggubal undang-undang Islam di bawah Enakmen negeri serta bidang kuasa Mahkamah Syariah.

Ini berikutan kebelakangan ini banyak kes yang sedang dibicarakan di bawah bidang kuasa Mahkamah Syariah dicabar di Mahkamah Persekutuan, khususnya berkaitan kompetensi DUN di dalam membuat dan meluluskan undang-undang Islam (Syariah) serta bidang kuasa Mahkamah Syariah yang mendengarnya.

Baginda bertitah, trend sebegini menggambarkan kedudukan enakmen-enakmen negeri yang melibatkan peruntukan bagi kesalahan-kesalahan jenayah Syariah semakin tercabar, sekali gus menjejaskan bidang kuasa Mahkamah Syariah di negeri-negeri untuk membicarakannya.

Justeru, baginda berpandangan penyelesaian hanya boleh dibuat melalui tindakan legislatif dengan membuat pindaan tertentu kepada peruntukan undang-undang yang berkaitan bagi membolehkan kuasa yang lebih luas diberikan kepada DUN di dalam menggubal peruntukan berkaitan dengan kesalahan jenayah Syariah bagi orang Islam.

Pautan berkaitan;


‘Penjarakan saf solat bukan saja-saja dibuat’

BAGAN SERAI, 6 Jamadilakhir 1443H, Ahad – Keputusan penjarakan saf solat bukan ‘saja-saja’ dibuat oleh kerajaan, sebaliknya diputuskan pihak berkuasa agama negeri setelah mengambil kira pandangan termasuk Kementerian Kesihatan (KKM) dan ulama ketika negara masih berdepan dengan ancaman pandemik COVID-19.

Menteri di Jabatan Perdana Menteri (Hal Ehwal Agama), Senator Idris Ahmad berkata, adalah menjadi hasrat untuk merapatkan kembali saf solat berjemaah di Malaysia namun akur dan menghormati keputusan bidang kuasa agama negeri-negeri dengan mengambil kira situasi semasa.

“Kalau kita ingin rapat saf, keputusan yang dibuat bukanlah saja-saja dibuat sebaliknya dah diputuskan oleh orang agama, ulama, KKM dan sebagainya. Kita juga kena rujuk kepada bidang kuasa agama negeri dan sekiranya dibenarkan KKM dan semua itu bergantung kepada keputusan mereka dan semua kena hormat.

“Di Arab Saudi pun mereka terpaksa melakukan penjarakan semula saf solat kerana tentu ada sebab tertentu dan insya-Allah kita akan bincang semula perkara itu dari semasa ke semasa apabila diperlukan,” katanya selepas merasmikan pecah tanah bangunan Sekolah Rendah Integrasi Teras Islam (SRITI) Bestari di sini hari ini.

Beliau mengulas langkah beberapa negeri termasuk Perlis yang kembali merapatkan saf di masjid dan surau manakala Johor pula memendekkan jarak ditetapkan menerusi prosedur operasi standard (SOP).

Dalam perkembagan lain, Idris berkata, beliau akan membuat pertemuan dengan pengendali umrah susulan tindakan kerajaan menangguhkan perjalanan umrah ke Arab Saudi selama sebulan berkuat kuasa semalam.

Katanya, walaupun pelaksanaan ibadah umrah adalah bidang kuasa Kementerian Pelancongan, Seni dan Budaya (MOTAC) namun pihaknya sedia berbincang mengenai masalah dihadapi pengendali umrah.

“Boleh bincang dengan saya dan insya-Allah pegawai saya akan aturkan tarikh sesuai dalam masa terdekat,” katanya.

Kerajaan sebelum ini memutuskan untuk menangguhkan sementara perjalanan umrah bagi tempoh sebulan berkuat kuasa semalam bagi memberi laluan kepada proses penilaian risiko dan penelitian adap beberapa perkara termasuk SOP.
– Bernama


Penduduk Sheikh Jarrah tolak tawaran Israel, enggan bayar sewa kepada penceroboh Yahudi

BAITULMAQDIS, 27 Rabiulawal 1443H, Rabu – Keluarga Palestin yang berdepan tindakan pengusiran dari rumah mereka di kejiranan Sheikh Jarrah, Baitulmaqdis, hari ini menolak tawaran mahkamah Israel untuk memberikan status ‘kediaman dilindungi’.

Di bawah tawaran itu, dinyatakan bahawa jika mereka membayar sewa kepada organisasi penceroboh yang menuntut tanah di mana rumah penduduk Palestin dibina, hartanah tersebut tidak akan dirobohkan, kata salah seorang ahli keluarga.

“Rakyat Sheikh Jarrah menolak cadangan penyelesaian itu,” kata ahli keluarga dan aktivis media sosial, Mohammed El-Kurd.

Mahkamah Tinggi Israel (HCJ) membuat tawaran itu bulan lalu, dengan media Israel menyebutnya sebagai ‘kompromi’.

Rakyat Palestin, bagaimanapun, enggan bersetuju dengan keputusan yang akan menyebabkan tanah dan rumah mereka diambil serta diserahkan kepada kumpulan penceroboh.

Keputusan itu akan menyenaraikan syarikat Nahalat Shimon milik Yahudi sebagai pemilik hartanah dan tiga keluarga Palestin akan dipaksa membayar sewa dua tahun sekali dalam jumlah 2,400 shekel (AS$743).

Keluarga Palestin juga perlu membayar kos perundangan dan mahkamah dalam jumlah 30,000 shekel (AS$9,282) kepada syarikat Nahalat Shimon.

Mahkamah menambah bahawa dalam tempoh 15 tahun, isu pemilikan tanah boleh diadili. – Agensi


MAIM wujudkan Pelan Induk Pembangunan Harta Wakaf

MELAKA, 19 Rabiulakhir 1445H, Jumaat – Kerajaan negeri menerusi Majlis Agama Islam Melaka (MAIM) telah mewujudkan Pelan Induk Pembangunan Harta Wakaf yang lebih komprehensif bagi memastikan pengurusan wakaf lebih cekap dan dapat memaksimumkan mobilisasi aset wakaf pada masa hadapan.

Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata, di bawah Pelan Induk itu usaha-usaha sedang giat dilaksanakan bagi mengenal pasti, merancang dan melaksanakan program-program pembangunan harta wakaf yang berpotensi tinggi untuk dimajukan.

“Di negeri Melaka, keseluruhan tanah berwakaf di bawah kelolaan MAIM adalah sebanyak 822 lot dengan anggaran keluasan berjumlah 319 hektar, meliputi penggunaan 485 lot tanah atau 59 peratus wakaf am.

“Ia terdiri daripada premis kediaman dan perniagaan, klinik, hotel, rumah anak yatim, dewan, tanah pertanian, tanah kosong dan sebagainya, manakala baki 41 peratus iaitu 337 lot tanah adalah wakaf khas yang digunakan untuk tujuan masjid, surau, tanah perkuburan, sekolah agama serta pendidikan,” katanya.

Beliau berkata demikian kepada pemberita selepas merasmikan Seminar Kesedaran Berwakaf sempena Bulan Wakaf peringkat negeri di Auditorium Masjid Al- Azim dan turut dihadir Mufti Melaka Datuk Abdul Halim Tawil.

Mengulas lanjut, Rahmad berkata, antara pembangunan harta wakaf yang diurus dengan jayanya oleh MAIM adalah seperti pembinaan Kompleks Al-Ehsan di Tengkera untuk penempatan asnaf zakat dan pembinaan Hotel Wakaf di Pantai Puteri yang dibangunkan dengan usahasama dari Jabatan Wakaf, Zakat dan Haji (JAWHAR).

Beliau berkata, menyedari potensi sumbangan wakaf secara tunai pada masa kini, MAIM juga telah melancarkan portal i-waqaf.maim.gov.my bagi memudahkan umat Islam bukan sahaja di Melaka, bahkan di seluruh negara, untuk berwakaf secara tunai.

Katanya, hasil kutipan dana wakaf akan disalurkan untuk tujuan pembangunan, perubatan, pendidikan dan pengambilan atau pembelian tanah bagi pembinaan tapak masjid dan pembangunan berkaitan keagamaan yang lain.

Sebanyak RM3.7 juta kutipan wakaf direkodkan pada 2022 manakala 1.05 juta sejak Januari hingga September tahun ini di Melaka. – Bernama


Kebobrokan pemimpin punca rakyat tak nikmati kek ekonomi yang baik

Oleh Zuhayati Yazid

BANGI, 23 Rabiulakhir 1444H, Jumaat – Malaysia mempunyai kekayaan yang banyak terutama bahan mentah yang boleh dimajukan, tetapi malangnya tidak digunakan sebaik mungkin.

Semua sumber jika diagihkan secara adil dan cermat, pasti mampu memberikan manfaat yang besar kepada rakyat.

“Namun, kerana kebobrokan yang berlaku menyebabkan rakyat masih tidak mampu menikmati kek ekonomi yang baik.

“Bahkan lebih dikesali, ia dirosakkan oleh segelintir pemimpin sehingga hancur dalam pelbagai aspek,” kata calon Pejuang bagi Dewan Undangan Negeri (DUN), Slim, Ustaz Meor Azim Meor Aznam.

Beliau menegaskan, masalah terbesar di negara ini ialah sikap pemimpin yang tidak bertoleransi kepada rakyat.

“Sebenarnya negara kita mempunyai kekayaan yang banyak dan sangat besar terutamanya aspek bahan mentah.

“Kita kaya dengan sumber tetapi apa yang berlaku apabila ada pemimpin yang melakukan kerosakan sehingga hancurnya negara kita ini dari segi pelbagai aspek,” katanya menerusi rakaman yang disiarkan di Facebook, hari ini.

Beliau berkata, sepatutnya pemimpin yang diamanahkan oleh rakyat membangunkan negara melalui aspirasi dan impian yang dikemukakan – memandangkan Malaysia mempunyai rakyat yang berbilang bangsa, agama dan kaum.

Bagaimanapun tegas Meor Azim, apa yang berlaku kebanyakan mereka tidak melaksanakan apa yang diinspirasi oleh rakyat tersebut.

Atas dasar itu, beliau mahu mengisi kelompongan berkenaan dengan mengajak rakyat memilih dirinya menjadi pemimpin demi membela nasib umat.

“Tiba masanya untuk saya dan rakan-rakan di dalam BERJASA menunaikan aspirasi tersebut demi negara, watan dan tanah air kita,” katanya.

Akui anak jati Slim ini, sekiranya diberikan mandat, beliau akan melakukan pelaksanaan secara mikro dan juga makro dengan menyelesaikan permasalahan secara mendasar dan mikro berlandaskan skala yang lebih berfokus.

“Itu perkara yang boleh saya lakukan satu masa nanti,” katanya.


Kajian Separuh Penggal RMK12 dibentang di Dewan Negara hari ini

KUALA LUMPUR, 4 Rabiulawal 1445H, Rabu – Kajian Separuh Penggal (KSP) Rancangan Malaysia ke-12 yang menggariskan dasar dan inisiatif bagi memperkukuh agenda pembangunan negara dan rakyat ke arah mencapai matlamat Ekonomi MADANI, hari ini dibentangkan di Mesyuarat Khas Dewan Negara.

Menteri Ekonomi, Rafizi Ramli membentangkan usul KSP RMK12, yang menyaksikan Kerajaan Perpaduan menambah jumlah siling perbelanjaan RMK12 sebanyak RM15 bilion, untuk dibahaskan dalam mesyuarat khas dewan tertinggi yang akan bersidang selama empat hari.

Beliau berkata, KSP RMK12 memberi keutamaan dan penekanan baharu ke atas dasar, strategi dan inisiatif bagi pembangunan sosioekonomi serta langkah memantapkan tadbir urus negara dengan tiga tumpuan utama iaitu memperkukuh kemampanan, membangunkan masyarakat sejahtera dan menuju negara berpendapatan tinggi.

Berharap semua Ahli Dewan Negara memberi kerjasama, sokongan dan merestui usaha kerajaan untuk merancang dan melaksanakan agenda pembangunan negara selaras dengan aspirasi Malaysia MADANI dan berlandaskan kerangka Ekonomi MADANI: Memperkasa Rakyat yang dibentangkan kerajaan pada 27 Julai lepas.

“Saya juga menyeru seluruh rakyat Malaysia berganding bahu untuk memastikan pertumbuhan ekonomi negara kekal mampan serta pengagihan kekayaan negara adalah telus, adil dan saksama,” katanya ketika membentangkan usul berkenaan.

Rafizi turut mengambil kesempatan merakamkan penghargaan kepada Ahli Dewan Rakyat yang telah meluluskan usul KSP RMK12 yang melibatkan keseluruhan peruntukan sebanyak RM415 bilion melalui undian suara selepas Kementerian Kewangan selesai membuat penggulungan semalam.

“Saya bersyukur usul KSP RMK12 yang dibentang Perdana Menteri, Datuk Seri Anwar Ibrahim pada 11 September lepas telah diluluskan Dewan Rakyat semalam, dan saya juga bersyukur kerana umumnya KSP telah disambut baik oleh semua pihak,” katanya.

RMK12, dengan peruntukan RM400 bilion yang dibentangkan pada 27 September 2021, merupakan fasa pelengkap rancangan pembangunan lima tahun negara (2021-2025) ke arah mencapai status negara maju dan inklusif.

Penyediaan KSP RMK12 adalah untuk mengukur pencapaian sasaran bagi tempoh dua tahun pertama (2021-2022) serta hala tuju 2023-2025, merangkumi kajian semula sasaran, strategi, inisiatif, program dan projek pembangunan bagi matlamat pembangunan serta pertumbuhan ekonomi yang inklusif dan mampan.

KSP RMK12 memberi tumpuan kepada dua aspek iaitu penilaian dan semakan semula meliputi pencapaian, analisis jurang, cadangan penambahbaikan dan hala tuju.

Terdahulu, Yang Dipertua Dewan Negara, Tan Sri Dr Wan Junaidi Tuanku Jaafar berkata perbahasan KSP RMK12 akan berlangsung selama dua hari bermula hari ini, diikuti jawapan oleh kementerian berkaitan pada 25 dan 26 September.

Dalam masa sama, Wan Junaidi turut mengumumkan ahli-ahli Dewan Negara yang mengangkat sumpah semasa Majlis Mesyuarat dalam tangguhan serta mengikut jadual keenam dalam Perlembagaan Persekutuan.

Mereka yang terlibat adalah Senator Susan Chemerai Anding dan Senator Datuk Mustafa Musa pada 21 Ogos manakala Senator Nik Mohamad Abduh Nik Abdul Aziz pada semalam. – Bernama


PM Thailand tidak akan berundur meskipun didesak

BANGKOK, 11 Rabiulawal 1442H, Rabu – Perdana Menteri Thailand Prayuth Chan o-cha pada Selasa berkata tidak akan berundur meskipun terdapat desakan oleh parti-parti pembangkang pada sesi parlimen khas.

Sesi itu diadakan bagi membincangkan protes yang sedang berlangsung, menuntut perubahan politik selain mahu Pedana Menteri meletak jawatan.

“Negara sedang berhadapan masalah. Saya tidak akan lari daripada masalah. Saya akan terus bekerja,” katanya pada sidang khas itu yang berakhir 10 malam (waktu tempatan) Selasa.

Prayuth meminta sesi parlimen khas diadakan bagi membincangkan tunjuk perasaan yang sudah berlarutan selama berbulan-bulan.

Sejak pertengahan Julai, penunjuk perasaan antikerajaan berhimpun di Bangkok dan bandar-bandar lain, mengulangi tuntutan mereka untuk perubahan politik termasuk pengunduran perdana menteri, pembubaran Parlimen, penggubalan semula perlembagaan, dan perubahan monarki.

Sementara itu, Prayuth bersetuju menubuhkan sebuah jawatankuasa dianggotai semua pihak termasuk perwakilan gabungan pemerintah dan kumpulan penunjuk perasaan dalam usaha mengakhiri ketegangan politik yang kian memuncak di negara ini.

Beliau mengingatkan kumpulan penunjuk perasaan antikerajaan supaya tidak mengheret negara lain ke kancah urusan dalaman kerajaan.

“Jangan bawa masuk negara lain. Kita harus mengekalkan kedaulatan negara,” katanya.

Prayuth juga melahirkan kebimbangan sekiranya pergolakan politik akan mempengaruhi pemulihan ekonomi Thailand daripada pandemik COVID-19.

Sementara itu, dalam ucapan penutupnya, Ketua Whip pembangkang Sutin Klangsang berkata parti-parti pembangkang akan meminta parlimen membahaskannya bulan depan sebelum tunjuk perasaan semakin berleluasa.

“Prayuth mesti letak jawatan. Jika beliau enggan, saya khuatir tunjuk perasaan akan terus memuncak. Oleh itu, saya meminta perdana menteri untuk berkorban,” katanya. – Bernama


Taliban rombak beberapa jawatan penting negara

KANDAHAR, 25 Safar 1444H, Rabu – Pemimpin Tertinggi Taliban mengarahkan rombakan beberapa jawatan penting dalam pentadbiran negara termasuk menggantikan pemangku Menteri Pendidikan.

Jurucakap Taliban, Zabihullah Mujahid yang mengeluarkan senarai pertukaran menteri berkata, rombakan dibuat atas arahan Haibatullah Akhundzada.

Pemangku Menteri Pendidikan Noorullah Munir akan diganti oleh Ketua Majlis Wilayah Kandahar, Maulvi Habibullah Agha.

Bagaimanapun tiada alasan dinyatakan mengenai rombakan yang dilakukan.

Sistem pendidikan Afghanistan menjadi tumpuan masyarakat dunia sejak Taliban mengambil alih pentadbiran negara sejak setahun lalu.

Kementerian Pendidikan pada peringkat awalnya berkata, semua sekolah akan dibuka pada Mac lalu namun sesi persekolahan kepada pelajar perempuan kebanyakan masih ditangguh sehingga kini.

Keputusan yang dibuat Taliban telah mengejutkan beberapa pihak sekali gus memberi tekanan kepada pelajar-pelajar perempuan di peringkat menengah.

Taliban kini memberi jaminan untuk membuka semula sesi persekolahan kepada pelajar-pelajar perempuan di negara tersebut namun tidak menyatakan jangka masa tertentu.

Minggu lalu beberapa menteri dilaporkan berkumpul di Kandahar untuk mesyuarat Kabinet yang diketuai pemimpin tertinggi pergerakan berkenaan.

Bagaimanapun Kementerian Penerangan tidak memberikan penjelasan khusus mengenai perbincangan yang dilakukan baru-baru ini. – Agensi


42 kes buli di sekolah di Perak sejak Januari hingga Julai ini

IPOH, 27 Safar 1444H, Sabtu – Sebanyak 42 kes buli direkodkan di sekolah di negeri ini sejak Januari hingga Julai tahun ini berbanding hanya dua kes sepanjang tahun lepas, kata Ketua Polis Perak Datuk Mohd Yusri Hassan Basri.

Mohd Yusri yang ditemui pemberita selepas Program #Katakan Tidak Kepada Buli di Sekolah Menengah Kebangsaan Anderson, di sini awal hari ini berkata data berkenaan diperoleh daripada Jabatan Pendidikan negeri.

“Perbezaan itu (dua kes pada tahun lepas kepada 42 kes pada Januari hingga Julai) berikutan penutupan sekolah-sekolah sewaktu fasa pandemik COVID-19,” katanya.

Beliau berkata program #Katakan Tidak Kepada Buli bertujuan membendung kejadian buli dalam kalangan pelajar di asrama selain meningkatkan kesedaran dan pemahaman pelajar sekiranya terlibat dalam kesalahan jenayah dan buli.

Mengenai perkembangan kes dua pekerja kuari tertimbus dalam runtuhan batu di tapak kuari di Keramat Pulai dekat sini pada 8 Mac lepas, Mohd Yusri berkata pihaknya telah menerima sampel DNA daripada waris Itam Lasoh, iaitu seorang daripada mangsa yang dipercayai tertimbus.

Beliau berkata pihaknya kini menunggu sampel DNA daripada waris seorang lagi mangsa, Kheow Loo Siew Soon, yang difahamkan waris itu berada di luar negara.

“Kita menunggu sampel daripada waris bagi kita memastikan adakah cebisan tulang yang dijumpai berpadanan dengan kedua-dua mangsa tersebut,” katanya.

Dilapor pada Khamis lepas, operasi mencari dan menyelamat (SAR) bagi mengesan Itam, 43, dan Kheow, 49, dihentikan selepas penemuan pakaian dan cebisan tulang manusia termasuk jengkaut kedua di lokasi kejadian.

Kesemua objek dihantar ke Jabatan Forensik Hospital Raja Permaisuri Bainun di sini untuk bedah siasat dan ujian DNA bagi pengesahan identiti. – Bernama


Aktiviti ekonomi luar kawasan PKPD dibenarkan

KUALA LUMPUR, 14 Rabiulakhir 1442H, Isnin – Aktiviti ekonomi di kawasan yang tidak dikenakan Perintah Kawalan Pergerakan Diperketatkan (PKPD) adalah dibenarkan namun tertakluk kepada prosedur operasi standard (SOP) ditetapkan.

Menteri Kanan (Kluster Keselamatan) Datuk Seri Ismail Sabri Yaakob berkata selain SOP ketat, premis perniagaan termasuk pasar malam dan pasar harian perlu dipantau anggota Jabatan Sukarelawan Malaysia (RELA) bagi memastikan pengunjung merekodkan butiran serta suhu badan mereka.

“Setakat ini, aktiviti ekonomi termasuk pasar boleh beroperasi dengan syarat ada RELA. Sebarang keputusan penutupan adalah tertakluk kepada penilaian risiko jangkitan COVID-19 oleh Kementerian Kesihatan (KKM),” katanya pada sidang media perkembangan PKP Pemulihan di sini hari ini.

Beliau mengulas dakwaan arahan penutupan pasar malam di Meru, Klang yang dikeluarkan pihak berkuasa tempatan (PBT) baru-baru ini.

Memperincikan perkara itu, Ismail Sabri berkata pihaknya tidak pernah mengeluarkan arahan penutupan tersebut memandangkan PKPD hanya dilaksanakan di kawasan asrama pekerja syarikat sarung tangan Top Glove di Klang.

“PKPD hanya dikenakan di kawasan asrama lelaki dan wanita serta deretan perumahan yang disewa untuk diduduki pekerja syarikat itu. Kawasan lain tidak diisytiharkan sebagai kawasan PKPD,” katanya.

Bagaimanapun, Ismail Sabri berkata beliau akan membincangkan perkara itu dengan Kerajaan Negeri Selangor dan Majlis Keselamatan Negara (MKN) bagi mendapatkan kepastian berhubung dakwaan tersebut.

Mengulas pengumuman sama ada Perintah Kawalan Pergerakan Bersyarat (PKPB) di beberapa negeri ditamat atau diteruskan, beliau memberi jaminan akan mengumumkan perkara itu Jumaat ini berdasarkan kepada penilaian risiko jangkitan COVID-19.

“Biasanya, beberapa hari sebelum tamat tempoh PKPB, KKM akan menasihatkan mesyuarat khas MKN dan saya akan umum Jumaat ini selepas mesyuarat itu,” katanya.

Kerajaan sebelum ini mengumumkan bahawa PKPB selama empat minggu bermula 9 November hingga 6 Disember di seluruh negara kecuali Pahang, Kelantan, Perlis dan Sarawak.

Bagaimanapun, PKPB di Johor, Melaka, Kedah dan Terengganu ditamatkan lebih awal iaitu pada 21 November lepas setelah terdapat trend penurunan kes positif COVID-19 serta keadaan didapati terkawal. – Bernama


Netanyahu tak benarkan bekalan bahan api dihantar ke Gaza

TEL AVIV, 19 Rabiulakhir 1445H, Jumaat – Perdana Menteri negara haram Israel, Benjamin Netanyahu yang buta hati menegaskan pendirian untuk tidak membenarkan bekalan bahan api dihantar ke Semenanjung Gaza.

Keputusan itu dibuat ‘ketua pengganas’ terbabit sejurus selepas Panglima Tentera Israel mendakwa bahan api boleh memasuki Gaza untuk kegunaan operasi hospital di wilayah berkenaan.

Pejabat Perdana Menteri Israel dalam kenyataan memberitahu, Netanyahu tidak meluluskan kemasukan bahan api ke Gaza.

Terdahulu, Ketua Staf Tentera, Herzi Halevi mendakwa, Israel akan membenarkan bahan api memasuki Gaza melalui pintu masuk Rafah dengan Mesir, sekiranya Tel Aviv menentukan hospital kehabisan minyak.

“Kita tidak membawa bahan api ke peringkat ini. Kita memeriksa keadaan di Semenanjung setiap hari.

“Selama lebih seminggu, mereka memberitahu bahawa bahan api di hospital akan habis, dan ia sebaliknya. Jadi kita akan periksa.

“Bahan api akan dihantar dengan pengawasan ke hospital dan memastikan bekalan itu tidak sampai kepada infrastruktur Hamas dan memenuhi keperluan perang Hamas,” katanya.

Sebelum ini, pertubuhan antarabangsa memberi amaran bahawa hospital di Gaza akan menghentikan operasi di tengah-tengah sekatan Israel dan kekurangan bahan api.

Minggu ini, tentera Israel memperluaskan serangan udara dan darat ke atas Semenanjung Gaza, selepas hampir sebulan melancarkan pengeboman tanpa henti bermula 7 Oktober lalu. – Agensi


Korea Selatan lulus guna vaksin COVID-19 buatan tempatan

SEOUL, 29 Zulkaedah 1443H, Rabu – Korea Selatan meluluskan vaksin COVID-19 pertamanya yang dibangunkan dalam negara oleh SK Bioscience Co Ltd untuk kegunaan awam berikutan data klinikal yang positif, kata pihak berkuasa.

Vaksin SKYCovione diluluskan bagi penggunaan dua dos membabitkan individu berusia 18 tahun ke atas dengan suntikan diberikan pada selang empat minggu.

SK Bioscience berkata, dalam percubaan klinikal fasa III terhadap 4,037 orang dewasa, SKYCovione mendorong tindak balas antibodi neutral terhadap strain asal SARS-CoV-2.

Bagaimanapun, sejauh mana keberkesanan vaksin itu terhadap Omicron dan varian COVID-19 yang lain masih belum diketahui.

Vaksin itu dibangunkan bersama Institut Reka Bentuk Protein Universiti Washington, dengan sokongan syarikat ubat-ubatan global GlaxoSmithKline (GSK).

SK Bioscience berkata, ia akan mendapatkan kebenaran untuk pengedaran SKYCovione di negara lain melalui kemudahan perkongsian vaksin global COVAX.

Katanya, ia juga akan berusaha bagi penyenaraian penggunaan kecemasan oleh Pertubuhan Kesihatan Sedunia (WHO).

Sebelum ini, pihak berkuasa Korea Selatan bersetuju dengan perjanjian AS$155 juta (RM682 juta) bagi tujuan membeli 10 juta dos vaksin, yang boleh disimpan dalam keadaan penyejukan biasa.

Katanya, ia dijangka dilancarkan bermula separuh kedua tahun ini.

SK Bioscience kini sedang mengkaji kemungkinan penggunaannya untuk suntikan penggalak dan merancang bagi penggunaan untuk remaja dan kanak-kanak.

Menurut data Agensi Kawalan dan Pencegahan Penyakit Korea, hampir 87 peratus daripada 52 juta penduduk Korea Selatan diberi vaksin sepenuhnya, dengan 65 peratus juga sudah mendapat suntikan penggalak. – Agensi


SUV rempuh perarakan di Wisconsin korbankan 5 nyawa, 48 cedera

WISCONSIN, 18 Rabiulakhir 1443H, Selasa – Sekurang-kurangnya lima terbunuh, manakala 48 cedera dalam kejadian rempuhan kereta di Wisconsin, Amerika Syarikat (AS).

Insiden itu berlaku sekitar jam 4.39 petang (22:39 GMT) pada Ahad di Waukesha, kira-kira 32 kilometer (20 batu) barat Milwaukee.

Polis telah mengenal pasti suspek yang dituduh merempuh perarakan Krismas di Waukesha, Wisconsin, sebagai Darrell E Brooks, 39 tahun.

Pada sidang akhbar pada hari Isnin, Ketua Polis Waukesha, Dan Thompson berkata, pihak berkuasa tidak mempunyai bukti untuk menunjukkan bahawa insiden Ahad itu adalah serangan ‘pengganas’.

Suspek difahamkan sengaja memandu SUV berwarna merah tua merempuh penghadang ke arah sekumpulan orang, katanya kepada pemberita.

“Kami mempunyai maklumat bahawa suspek, sebelum kejadian, terlibat dalam pergaduhan rumah tangga – yang hanya beberapa minit sebelum itu – dan suspek meninggalkan tempat kejadian sejurus sebelum ketibaan kami,” katanya.

Thompson menamakan lima mangsa yang maut dalam kejadian itu – empat wanita dan seorang lelaki berusia antara 52 dan 81 tahun – dan berkata 48 orang turut cedera, termasuk dua kanak-kanak yang berada dalam keadaan kritikal.

Beliau berkata, pihak berkuasa percaya suspek bertindak bersendirian, tetapi siasatan terhadap kemungkinan motif masih diteruskan.

Polis akan mengesyorkan lima pertuduhan ‘membunuh dengan sengaja’ terhadapnya, kata Thompson.

“Kami boleh memberitahu anda bahawa siasatan tidak menunjukkan bahawa terdapat sebarang jenis keganasan domestik atau antarabangsa,” katanya. – Agensi


Orang Melayu berhak martabat khazanah tulisan Jawi

BANGI, 19 Zulkaedah 1441H, Sabtu – Puak yang melatah apabila ‘Hari Jawi’ mahu diperkenal dan dilaksanakan perlu tahu bahawa tulisan Jawi diiktiraf dalam Perlembagaan Persekutuan sebagaimana yang termaktub dalam Seksyen 9 Akta Bahasa Kebangsaan 1963/67.

Ahli Jawatankuasa Pusat Ikatan Muslimin Malaysia (ISMA), Ustaz Omar Kassim berkata, akta itu menyatakan tulisan bagi bahasa kebangsaan ialah Rumi, dengan syarat bahawa ini tidak melarang penggunaan tulisan Melayu yang lebih dikenali dengan nama tulisan Jawi, bagi bahasa kebangsaan.

Beliau menegaskan, tulisan Jawi bukan hanya warisan malah merupakan identiti teras negara, Islam, Melayu dan kedaulatan raja.

“Seperkara yang paling asas, mengapa mereka begitu biadap menentang padahal ini hak orang Melayu memartabatkan tulisan ini,” katanya dalam satu kenyataan, hari ini.

Jabatan Perdana Menteri memaklumkan Kempen Hari Jumaat Hari Jawi dilaksanakan mulai semalam, dalam usaha mengekalkan dan memperkasakan tradisi serta budaya yang membentuk Malaysia.

Menterinya, Datuk Seri Dr Zulkifli Mohamad Al-Bakri berkata, perkara itu disokong penuh oleh semua jemaah menteri dalam mesyuarat Rabu lalu.

Pengumuman itu bagaimanapun tidak disenangi segelintir pihak yang menganggap ia sebagai satu usaha terkebelakang.

Malah, Timbalan Presiden GERAKAN, Oh Tong Keong menyatakan akan menentang habis-habisan jika orang bukan Islam disuruh untuk mempelajari tulisan Jawi.


Umat Islam di Malaysia sambut Aidilfitri Khamis ini

KUALA LUMPUR, 29 Ramadan 1442H, Selasa  – Umat Islam di Malaysia akan menyambut Hari Raya Aidilfitri pada Khamis 13 Mei, demikian diumumkan Penyimpan Mohor Besar Raja-Raja Tan Sri Syed Danial Syed Ahmad, malam ini.

“Bagi menyempurnakan titah perintah Seri Paduka Baginda Yang di-Pertuan Agong setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh Hari Raya Puasa bagi negeri-negeri seluruh Malaysia ialah pada hari Khamis, 13 Mei 2021,” katanya.

Pengumuman tarikh Aidilfitri itu disiarkan menerusi siaran televisyen tempatan. -Bernama


Dewan Rakyat lulus 10 rang undang-undang

KUALA LUMPUR, 9 Muharram 1442H, Jumaat – Hukuman lebih berat bagi pemanduan di bawah pengaruh alkohol dan kebenaran prosiding mahkamah diadakan secara dalam talian antara dua perkara signifikan yang mendapat kelulusan dalam Mesyuarat Kedua Penggal Ketiga Parlimen ke-14 persidangan Dewan Rakyat yang menutup tirai semalam.

Masing-masing diluluskan melalui Rang Undang-Undang Pengangkutan Jalan (Pindaan) 2020 dan melalui tiga rang undang-undang berkaitan mahkamah iaitu Kaedah-Kaedah Mahkamah Rendah (Pindaan) 2020; Mahkamah Rendah (Pindaan) 2020 dan Mahkamah Kehakiman (Pindaan) 2020.

Selain empat rang undang-undang itu, persidangan selama 25 hari itu turut menyaksikan enam lagi rang undang-undang diluluskan termasuk Rang Undang-Undang Perbekalan Tambahan (2019) 2020 dan Rang Undang-Undang Majlis Keselamatan Negara (Pindaan) 2020 yang membolehkan Yang di-Pertuan Agong mengisytiharkan sesuatu kawasan sebagai kawasan keselamatan.

Turut diluluskan pada persidangan ini ialah tiga rang undang-undang berkaitan pandemik COVID-19 iaitu Rang Undang-Undang Langkah-Langkah Sementara bagi Mengurangkan Kesan Penyakit Koronavirus 2019 (COVID-19) 2020; Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19) 2020 dan Rang Undang-Undang Insolvensi (Pindaan) 2020.

Persidangan pertama di bawah kerajaan Perikatan Nasional (PN) pimpinan Perdana Menteri Tan Sri Muhyiddin Yassin ini juga secara tidak langsung memperlihatkan kekuatan sokongan terhadap blok PN apabila dua usul yang dibuat menerusi undi belah bahagian memihak kepada mereka.

Undi belah bahagian itu ialah untuk Rang Undang-Undang Perbekalan (Penguntukan Semula Peruntukan Perbelanjaan) Tahun 2020 dan usul Yang Dipertua Dewan Rakyat sebelum ini, Tan Sri Mohamad Ariff Md Yusof mengosongkan jawatannya yang dibawa oleh Muhyiddin.

Selain kelulusan rang undang-undang, persidangan kali ini turut menyaksikan dua rang undang-undang yang sepatutnya dibentang untuk bacaan kali kedua ditarik balik.

Rang undang-undang itu ialah Rang Undang-Undang Perlembagaan (Pindaan) berkaitan Perjawatan Perdana Menteri dan Rang Undang-Undang Suruhanjaya Bebas Aduan dan Salah Laku Polis (IPCMC) 2019.

Selain itu, Rang Undang-Undang Suruhanjaya Bebas Tatakelakuan Polis (IPCC) 2020, yang dijadual dibentang untuk bacaan kali kedua pada persidangan kali ini, ditangguh ke persidangan akan datang.

Turut dibawa ke persidangan akan datang ialah Rang Undang-undang Racun (Pindaan) 2019 dan Rang Undang-Undang Koperasi (Pindaan) 2020.

Seiring pertukaran kerajaan, persidangan kali ini turut menyaksikan Bekas Pengerusi Suruhanjaya Pilihan Raya (SPR) Datuk Azhar Azizan Harun dipilih menggantikan Mohamad Ariff sebagai Yang Dipertua Dewan Rakyat ke-10.

Persidangan kali ini turut melakar sejarah apabila buat pertama kali melantik seorang wanita sebagai Timbalan Yang Dipertua Dewan Rakyat iaitu Ahli Parlimen Pengerang Datuk Seri Azalina Othman Said.

Persidangan dewan kali ini ditutup dengan pemilihan Ahli Parlimen Ipoh Timur Wong Kah Woh sebagai Pengerusi Jawatankuasa Kira-Kira Wang Negara (PAC) bagi menggantikan Ahli Parlimen Kota Tinggi Datuk Dr Noraini Ahmad.

Antara isu menarik dibangkitkan Ahli Parlimen pada minggu terakhir bersidang ialah isu Menteri Perusahaan Perladangan dan Komoditi Datuk Dr Mohd Khairuddin Aman Razali yang didakwa melanggar perintah kuarantin wajib setelah pulang dari Turki, selain isu rundingan terus 101 projek di bawah kerajaan Pakatan Harapan sebelum ini.

Berlangsung ketika negara masih dalam Perintah Kawalan Pergerakan Pemulihan, prosedur operasi standard (SOP) tertentu turut diaktifkan di dalam Dewan Rakyat bagi mengekang COVID-19 termasuk pemakaian pelitup muka dan penjarakan satu meter, selain penghadang cermin diletakkan antara tempat duduk Ahli Parlimen.

Mengikut takwim di laman rasmi Parlimen, Dewan Rakyat akan bersidang semula pada 2 November. – Bernama


ATM atur gerak petugas, kelengkapan Hospital Medan ke Turkiye

KUALA LUMPUR, 19 Rejab 1444H, Jumaat – Angkatan Tentera Malaysia (ATM) mengatur gerak petugas dan kelengkapan Hospital Medan Malaysia (HMM) Tahap Tiga ke Turkiye untuk tempoh enam minggu bagi memberi bantuan kemanusiaan kepada mangsa gempa bumi di negara itu.

Panglima ATM, Jeneral Tan Sri Affendi Buang berkata, dengan kebijaksanaan dan pengalaman petugas-petugas yang terlibat dalam Op Starlight itu, mereka mampu mengendalikan situasi semasa sekali gus dapat meredakan sebarang ketegangan.

“Saya meminta petugas-petugas yang terlibat agar kekal fokus dan bersedia dari aspek fizikal dan mental agar dapat memberikan khidmat bantuan yang terbaik kepada mangsa-mangsa gempa bumi berkenaan,” katanya dalam ucapan pada Majlis Penghantaran Op Starlight 2 di Pangkalan Udara Subang di sini, awal pagi tadi.

Sementara itu, Markas ATM dalam kenyataan hari ini memaklumkan tujuan utama pengoperasian HMM di Turkiye ini adalah bagi menzahirkan hasrat murni kerajaan Malaysia dalam memberikan bantuan kemanusiaan kepada mangsa yang terjejas akibat bencana alam berkenaan.

Menurut kenyataan itu keseluruhan 106 pegawai dan anggota ATM diketuai oleh Brig Jen Datuk Dr Amran Amir Hamzah sebagai Pemerintah Operasi diterbangkan ke Turkiye dalam tiga fasa penghantaran mulai hari ini menggunakan pesawat A400 dan pesawat komersial.

HMM yang akan ditempatkan di Adiyaman dengan bantuan koordinasi dari Kedutaan Turkiye di Malaysia, Kementerian Luar dan Agensi Pengurusan Bencana Negara berkapasiti 60 katil turut dilengkapi kemudahan wad, Bilik Pembedahan, Unit Rawatan Rapi, Radiologi dan makmal.

Ia juga menawarkan sembilan kepakaran iaitu Perubatan Primer, Orthopedik, Pembedahan, Anesthesia, Maxilo-Facial, Obsterik & Ginekologi, Pediatrik, Opthalmologi dan Perubatan Kecemasan.

Melalui kemudahan yang disediakan membolehkan HMM memberi tumpuan kepada perkhidmatan rawatan kepada mangsa.

Gempa bumi besar berukuran 7.8 pada skala Richter yang melanda selatan Turkiye dan barat laut Syria pada Isnin lepas telah meragut puluhan ribu nyawa.

Kesan gegaran gempa itu dilaporkan turut dirasai di Cyprus dan Lubnan.

Turkiye pada Selasa mengisytiharkan darurat selama tiga bulan di 10 wilayah iaitu Adana, Adıyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar.-  Bernama


PAS Selangor pertikai ‘roadtax’ digital

BANGI, 21 Rejab 1444H, Ahad – PAS Selangor menempelak kerajaan campuran yang dakwanya lebih mengutamakan keperluan yang tidak penting berbanding menangani masalah bahan mentah dan keperluan utama rakyat untuk hidup seharian.

Setiausaha Perhubungan PAS Selangor, Roslan Shahir Mohd Shahir berkata, kerajaan sewajarnya selesaikan perkara yang lebih penting membantu rakyat terutama dalam kenaikan harga barang berbanding membuat pembaharuan ke atas sesuatu yang tidak perlu.

“Ini termasuk masalah kekurangan telur ayam, harga sayuran yang meningkat selain harga minyak petrol yang tidak turun-turun sebagaimana dijanjikan.

“Banyak lagi isu lebih kritikal yang belum selesai dan perlu ditangani segera berbanding pelekat cukai jalan dan lesen memandu digital.

“Isu telur, minyak petrol yang tak turun-turun, harga sayuran yang naik, kos hidup yang membebankan, kenapa cukai jalan dan lesen digital yang diutamakan,” katanya dalam kenyataan, hari ini

Beliau pada masa sama mempersoalkan kepentingan lesen digital yang diperkenalkan baru-baru ini.

“Yang saya tahu tujuan cukai jalan dipamerkan di kenderaan dengan maksud memudahkan pihak berkuasa membuat pemeriksaan.

“Sekatan jalanraya, kesalahan lalulintas dan sebagainya. Kalau ada sekatan jalan raya dan masing-masing terkial-kial dan buka aplikasi dalam telefon dan keadaan itu hanya menyusahkan lagi rakyat,” katanya.

Roslan turut mempertikaikan kaedah tersebut yang hanya menimbulkan lebih banyak masalah daripada memudahkan urusan.

“Selesailah yang patut diselesaikan. Jangan cakap lain buat lain. Rakyat makin bosan dengan kerajaan campuran ini,” katanya.

Kelmarin, Menteri Pengangkutan Anthony Loke, ketika menjelaskan keputusan itu, hari ini berkata ini kerana cukai jalan itu akan disediakan di atas platform digital melalui aplikasi MyJPJ.


Calon PM, TPM daripada UMNO akan diputuskan pada Jun

BANGI, 19 Syaaban 1442H, Khamis – Calon Perdana Menteri dan Timbalan Perdana Menteri daripada UMNO untuk Pilihan Raya Umum (PRU) akan datang, dijangka akan diputuskan sekitar Jun ini.

Bekas Setiausaha Agung UMNO, Tan Sri Annuar Musa berkata, pemilihan kedua-dua calon itu akan dilakukan oleh ahli parti itu sendiri.

“Ramai yang tak putus-putus bertanya siapa calon PM dan TPM dari UMNO (pada) PRU akan datang.

“Saya lihat ini secara positif. Ertinya ramai yang masih melihat UMNO antara parti yang perlu menampilkan calon pemimpin utama negara.

“Suka saya nyatakan UMNO ada caranya sendiri.Usah terlalu khuatir,” katanya dalam satu kenyataan hari ini.

Annuar yang juga Ahli Parlimen Ketereh berkata, UMNO adalah parti yang mempunyai tradisi dan Perlembagaan tersendiri.

Beliau berkata, Perlembagaan UMNO menetapkan bahawa tempoh memegang sesuatu jawatan dalam parti dihadkan kepada hanya tiga tahun sahaja.

Katanya, pemilihan parti yang lalu dilakukan pada 30 Jun 2018, manakala tempoh perkhidmatan jawatan akan tamat pada Jun 2021.

“Sebagai parti yang kuat berpegang kepada peraturan dan amat kuat bergantung pada suara akar umbi, kita tidak teragak-agak untuk menyerahkan semula kepada akar umbi menentukan kepimpinan.

“UMNO akan memilih seorang Presiden dan seorang Timbalan Presiden yang mempunyai segala sifat dan kelayakan yang sesuai memikul tugas sbg PM, TPM bila tiba masanya,” katanya.


Kerajaan perlu pastikan peserta layak saja diberi MM2H

Oleh Zuhayati Yazid

BANGI, 17 Safar 1443H, Jumaat – Kerajaan perlu memastikan hanya yang benar-benar layak sahaja diberi kelulusan program Malaysia Rumah Keduaku (MM2H).

Kerajaan mengaktifkan kembali program MM2H ini dengan beberapa penambahan syarat baharu, tujuannya menarik peserta berkualiti tinggi, di mana mampu menyumbang terhadap pertumbuhan ekonomi negara.

Program ini membenarkan warga atau pesara negara asing yang memenuhi syarat menetap di Malaysia sebagai Rumah Kedua mereka.

MM2H untuk mereka dari negara maju yang telah bersara yang mahu hidup lebih selesa dengan pencen yang mereka dapat berbanding tinggal di negara asal kerana kos sara hidup kelas menengah di sini jauh lebih rendah.

MM2H juga untuk warga asing yang mampu membeli hartanah yang ditetapkan harganya, untuk ahli keluarganya menetap di sini, sementara ketua keluarga itu kekal bekerja atau berniaga di negara asal atas sebab kos kehidupan di sini lebih murah dari negara asal mereka.

Atas sebab itu, Setiausaha Agung, Pertubuhan Pribumi Perkasa Malaysia (PERKASA), Syed Hassan Syed Ali berkata, kerajaan perlu mengambil berat hal ini supaya mereka yang tidak layak tidak diberi kelulusan.

Katanya, PERKASA bimbang ada yang mengambil kesempatan menyalahgunakan MM2H demi tujuan lain.

“Kita tidak mahu yang memohon MM2H adalah mereka yang ada tujuan bekerja dan membuat perniagaan di sini,” katanya.

Pada masa sama, Syed Hassan turut mempersoalkan kenyataan pemimpin DAP, Hannah Yeoh yang menjangkakan banyak sektor akan terjejas akibat syarat-syarat yang ketat untuk kelulusan baru.

Katanya,menerusi sidang media Hannah Yeoh menekankan banyak rumah kepunyaan rakyat Malaysia yang disewakan kepada peserta MM2H akan terjejas apabila peserta tidak lagi mahu terus kekal sertai MM2H, sekali gus dilihat menjejaskan pendapatan negara.

“Kita jangan terlalu hadap sangat wang asing masuk tetapi negara menanggung masalah dari mereka yang menyalahgunakan kemudahan MM2H,” tegas Syed Hassan


Perdana Menteri Sudan ditangkap tentera ke lokasi tak diketahui

KHARTOUM, 18 Rabiulawal 1443H, Isnin – Pasukan tentera tidak dikenali dilaporkan menangkap Perdana Menteri dan pegawai kanan kerajaan Sudan.

Kementerian Maklumat negara itu mengatakan, mereka mengganggu akses internet dan menyekat jambatan di ibu negara, Khartoum sambil menggambarkan tindakan itu sebagai rampasan kuasa.

Sebagai tindak balas, ribuan rakyat Sudan membanjiri jalan-jalan Khartoum dan kota Omdurman untuk memprotes pengambilalihan tentera pada hari ini.

Rakaman yang dikongsi dalam talian kini menunjukkan para penunjuk perasaan menyekat jalan dan membakar tayar ketika pasukan keselamatan menggunakan gas pemedih mata.

Penunjuk perasaan didengari melaungkan slogan, ‘Rakyat lebih kuat, lebih kuat’ dan ‘Berundur bukan pilihan!’

Laporan pertama mengenai kemungkinan pengambilalihan tentera mula beredar keluar dari Sudan sebelum Subuh, hari ini.

Menjelang pagi, Kementerian Maklumat mengesahkan bahawa Perdana Menteri, Abdalla Hamdok telah ditangkap dan dibawa ke lokasi yang tidak didedahkan.

Beberapa tokoh kanan kerajaan juga ditangkap, kata kementerian itu dalam catatan Facebook. Dikatakan lokasi mereka tidak diketahui.

Pasukan tentera dilaporkan menyerbu pejabat televisyen yang dikendalikan Sudan di Omdurman dan menahan beberapa pekerja, kata Kementerian Penerangan.

Percubaan rampasan kuasa itu berlaku setelah berminggu-minggu peningkatan ketegangan antara pemimpin sivil dan tentera Sudan.

Percubaan rampasan kuasa yang gagal pada September telah memecah belah negara, mewujudkan lebih ramai penunjuk perasaan konservatif yang mahu kerajaan tentera menentang mereka yang menggulingkan pemerintah lama Omar al-Bashir pada 2019.

Dalam beberapa hari kebelakangan ini, kedua-dua kem telah turun ke jalan dalam demonstrasi.

Setelah berita mengenai penangkapan itu tersebar, kumpulan prodemokrasi utama negara itu dan Parti Komunis Sudan mengeluarkan desakan berasingan agar rakyat Sudan turun ke jalanan. – Agensi


Pasar raya, kedai serbaneka di Selangor antara kluster tempat kerja COVID-19

KUALA LUMPUR, 17 Rejab 1442H, Isnin – Tujuh kluster COVID-19 baru dilaporkan hari ini, di mana dua daripada lima melibatkan jangkitan di tempat kerja di kalangan pekerja pasar raya dan kedai serbaneka di Selangor.

Ketua Pengarah Kesihatan, Tan Sri Dr Noor Hisham Abdullah berkata, terdapat tiga kluster tempat kerja di Johor dan dua di Selangor, satu melibatkan jangkitan kluster komuniti di Kelantan dan satu lagi melibatkan penularan COVID-19 di antara kumpulan berisiko tinggi di Kuala Lumpur.

Kluster baru ini merangkumi sejumlah 1,145 di seluruh negara, dengan 488 kini aktif.

Di Selangor, kluster Desa Empat di daerah Kuala Selangor bermula pada 24 Februari setelah mendapati kes positif semasa pemeriksaan besar-besaran COVID-19 terhadap pekerja sebuah pasar raya yang terletak di Desa Coalfields, Sungai Buloh.

Sehingga hari ini, sebanyak 18 jangkitan positif dikesan daripada 28 individu yang diperiksa.

Kluster Jalan Melati pula melibatkan pekerja sebuah kedai serbaneka yang terletak di Jalan Melati di Kuang, Gombak di mana tujuh kes COVID-19 positif telah dikesan setelah mereka diuji hari ini.

Di Muar, Johor, Kluster Jalan Kempas Tiga bermula pada 25 Februari setelah pemeriksaan besar-besaran dilakukan terhadap pekerja di dua kilang yang terletak di Kawasan Perindustrian Bakri di mana 344 jangkitan telah disahkan.

Kluster Kampung Sungai Burung di Pontian, Johor pula bermula hari ini setelah pemeriksaan terhadap pekerja kilang di Pekan Nanas di mana 22 kes positif telah dikesan.

Kluster Jalan Wawasan 12, yang melibatkan daerah Batu Pahat di Johor, dilaporkan hari ini setelah tujuh pekerja kilang dari 118 yang menjalani saringan disahkan positif virus tersebut.

Komuniti berisiko tinggi kluster Jalan Cempedak di Kuala Lumpur melibatkan pusat jagaan warga emas di Sentul, Kepong.

Kes indeks kluster dilaporkan pada 21 Februari berikutan pemeriksaan terhadap individu yang mengalami gejala. Sehingga hari ini (1 Mac), terdapat 10 kes positif.

Di Kelantan, jangkitan kluster Bukit Marak terdapat di daerah Kota Bharu dan Bachok.  Nama kluster itu berasal dari lokasi indeks Kes 272,772, yang diuji positif pada 18 Februari berikutan pemeriksaan individu tanpa gejala.

Sehingga hari ini seramai 310 individu telah disaring dengan 66 didapati positif.


NATO akan runding dengan Turkiye isu keahlian Sweden

OSLO,13 Zulkaedah 1444H, Jumaat – Setiausaha Agung Pertubuhan Perjanjian Atlantik Utara (NATO), Jens Stoltenberg akan mengadakan perjumpaan dengan Presiden Turkiye, Tayyip Erdogan bagi membincangkan keahlian Sweden dalam NATO, selepas tertangguh berikutan bantahan daripada Turkiye dan Hungary.

Beliau memaklumkan perkara demikian ketika mesyuarat dua hari bersama Menteri Luar NATO di Oslo sambil menjelaskan telah memaklumkan perkara berkenaan kepada Erdogan yang dipilih semula sebagai Presiden Turkiye.

“Saya akan ke Ankara dalam masa terdekat ini untuk membincangkan kemasukan Sweden dengan segera,” katanya.

Beberapa menteri luar NATO menyatakan keyakinan Turkiye akan menarik balik bantahannya terhadap tawaran Stockholm bagi menyertai pakatan.

Mac lalu, Turkiye hanya mengesahkan penyertaan Finland sahaja dan masih menganggap Sweden sebagai negara pengganas serta memiliki kumpulan militan.

“Pilihan Raya Turkiye sudah berakhir dan ini adalah masa sesuai kepada Erdogan meneruskan proses ratifikasi,” kata Menteri Luar Finland, Pekka Haavisto.

Sementara itu, Stoltenberg di akhir mesyuarat berharap Turkiye menerima kemasukan negara berkenaan selepas Sweden melaksanakan undang-undang keganasan baharu, sekali gus boleh mengurangkan kebimbangan Turkiye terhadap negara tersebut. – Agensi


KKM kesan tiga kluster baharu di Sabah, Kuala Lumpur

KUALA LUMPUR, 9 Safar 1442H, Ahad  – Kementerian Kesihatan (KKM) mengesan tiga kluster baharu iaitu dua di Sabah dikenali kluster Buang Sayang dan kluster Kg Sakong, sementara di Kuala Lumpur pula dikenali Kluster Setapak.

Ketua Pengarah Kesihatan Tan Sri Dr Noor Hisham Abdullah berkata, kluster Buang Sayang dikesan di Sipitang, Sabah, dengan kes indeks (kes ke-10265) mempunyai sejarah perjalanan ke Sipitang dari 7 hingga 20 September.

“Kes mula mengalami gejala demam, selesema dan sakit tekak pada 19 Sept dan kemudiannya dimasukkan ke sebuah pusat perubatan. Saringan COVID-19 didapati positif pada 20 September dan kes telah dipindahkan ke Hospital Queen Elizabeth, Sabah.

“Susulan itu, pengesanan kes secara aktif (Active Case Detection) dan saringan kontak rapat telah dijalankan di mana seramai 10 individu telah disaring sehingga hari ini dengan empat kes dikesan positif, manakala enam individu masih menunggu keputusan,” katanya dalam kenyataan hari ini.

Kluster Kg Sakong pula dikesan di Semporna, Sabah, dengan kes indeks (kes ke-10154) dikesan positif pada 18 September melalui saringan komuniti. Kes adalah tidak bergejala dan dimasukkan ke Hospital Tawau untuk rawatan.

Pengesanan kes secara aktif dan saringan kontak rapat kluster ini juga dijalankan iaitu seramai 66 individu disaring sehingga hari ini dengan sembilan kes dikesan positif, manakala 57 lagi menunggu keputusan.

Mengenai kluster Setapak, Dr Noor Hisham berkata kes indeks (kes ke-10689) mempunyai sejarah perjalanan ke Tawau dan Semporna, Sabah dari 17 hingga 20 September.

“Kes mula mengalami gejala demam, batuk, sakit tekak, sakit otot dan cirit-birit sejak 21 Sept dan dimasukkan ke sebuah pusat perubatan pada 25 September di mana, saringan COVID-19 didapati positif pada hari yang sama, seterusnya dipindahkan ke Hospital Sungai Buloh, Selangor.

“Dua lagi kes positif yang dikesan adalah rakan serumah (iaitu kes ke-10770) dan rakan (iaitu kes ke-10771) kepada kes indeks. Mereka turut dimasukkan ke Hospital Sungai Buloh,” katanya.

Susulan itu, pengesanan kes secara aktif dan saringan kontak rapat dijalankan dan seramai 20 individu disaring sehingga hari ini dengan tiga kes dikesan positif, 16 negatif, manakala seorang lagi masih menunggu keputusan.

Katanya, langkah pencegahan dan kawalan penularan jangkitan seperti proses nyah kuman dan pembersihan sedang dijalankan di semua lokasi yang telah dikenal pasti bagi ketiga-tiga kluster baharu ini.  -Bernama


PRN Johor, politik cerai, rujuk dan kemaruk?

PILIHAN Raya Negeri (PRN) Johor adalah penentu kepada masa depan perpaduan politik Melayu Islam, sama ada dapat diselamatkan atau tidak.

Jika UMNO (Barisan Nasional) mendapat kemenangan besar, pasti PAS akan diceraikan, bukan talak satu, tidak mustahil talak tiga. Kerana UMNO yakin telah mendapat mandat semula daripada rakyat selepas Pilihan Raya Umum ke-14 (PRU14). Ini seterusnya pasti membawa kepada Pilihan Raya Umum ke-15 (PRU15) untuk disegerakan.

Perpaduan Melayu Islam kembali asal, perpecahan makin melebar, Muafakat Nasional (MN) berkubur. Musuh-musuh politik bersorak gembira.

Namun, jika berlaku sebaliknya, UMNO mendapat majoriti tipis, menjadikan kerajaan tidak stabil, pastinya akan berlaku rujuk dan cumbu semula, sebagaimana yang berlaku selepas PRU14. MN kembali relevan.

Rupanya politik ibarat nikah, cerai dan rujuk. Suka rujuk, tak suka cerai. Walhal, ia suatu perkara yang sangat serius. Demi masa depan agama, bangsa dan negara.

Paling menghairankan, kenapa kita tidak mahu mengambil pengajaran atau belajar daripada kesilapan?

Semua tahu, perpecahan dan perceraian amat menyakitkan, merugikan, menjadikan kita lemah dan lemah. Orang lain mengambil kesempatan. Hak-hak semakin hilang.

Ketika senang, lupa kawan, bila susah ingat kawan. Kawan menangis susah dicari, kawan ketawa banyak sekali. Bila senang bercerai, bila susah, mahu rujuk.

Beginikah sikap kita? Sampai bilakah kematangan dalam berpolitik dapat menjadi realiti?

Sekadar mengingatkan sahaja sempena PRN Johor yang tinggal beberapa sahaja lagi. UMNO perlu ingat, walaupun UMNO ditubuhkan di Johor, tetapi negeri itu bukan lagi menjadi deposit tetap seperti dahulu.

PRU14 sudah membuktikannya.

Meskipun UMNO dilahirkan dalam Istana Besar Johor Baharu yang pernah mencipta sejarah tetapi itu dahulu, bukan sekarang.

Johor bukan lagi kubu kuat UMNO. UMNO pernah kalah dalam PRU14 dan UMNO dapat memerintah negeri sekarang kerana Perikatan Nasional (PN) yang membantu.

Saya cukup bimbang, katakanlah UMNO tidak menepati ramalannya untuk menang besar, sebaliknya menang tipis, ketika itu UMNO mahu rujuk semula PAS, dan PAS bertindak merajuk, menolak rujuk dan rayuan cumbuan itu.

Perkara ini tidak mustahil. PAS telah melalui pelbagai laluan dan rintangan dalam berpolitik.

UMNO kena ingat PAS bukan jenis boleh digertak-gertak. PAS sudah lali dengan semua itu.

Lupakah kita dengan peribahasa bersatu teguh bercerai roboh atau benarkah seperti yang telah diubah menjadi bersatu teguh, bercerai, kawin satu lagi.

Tidakkah ke bukit sama di daki, ke lurah sama di turuni?

Dalam politik terdesak hari ini, sekuat mana pun UMNO, UMNO tetap memerlukan PAS untuk jangka panjang, terutama untuk mengekang dominasi ultra kiasu seperti MCA.

Jika berpolitik hanya untuk jangka pendek, kita hanya memikirkan untuk hari ini, bukan esok dan akan datang.

Politik jangka pendek nampak sangat kita mementingkan perut dan desperado daripada rakyat. Sebab itulah kepentingan masa depan, jauh lebih utama daripada masa kini.

Jika UMNO menang besar dalam PRN Johor, MCA pasti akan menang besar, pastinya semakin bermaharajalela. Bersorak gembira.

Segala permintaannya akan terlaksana termasuk melunaskan nafsu ultra kiasu perkaumannya.

Dengan adanya PAS, sekurang-kurang MCA akan cuak sedikit.

Berpolitik tidak boleh terlalu desperado.

Terbaharu, teramat sadis apabila melihat desperado pimpinan PN terpaksa hadir berkempen dalam majlis tari menari ‘separa bogel’ ultra kiasu. PN sudah terperangkap dalam politik kemaruk undi.

Melihat kepada kain rentang atau ‘backdrop’ majlis ultra kiasu tersebut sudah dapat menggambarkan keadaan sebenar. Peliknya, bagaimana pimpinan PN boleh hadir.

Bahasa Melayu langsung tidak didaulatkan. Tulisan Cina terpapar sebesar-besarnya. Inilah sebenar wajah ultra kiasu. Mereka tidak pernah fikir agenda negara.

Kalau terlalu kemarukkan undi, jangan sampai gadaikan prinsip. Bertaubatlah. Inilah cerminan ultra kiasu yang sebenarnya. Berbaloikah undi mereka ini.

Nasib baiklah, kelibat pimpinan PAS tidak kelihatan, jika tidak, saya tidak tahulah bagaimana parti serpihan PAS iaitu PAN akan ‘menyerang’. Itu pun serangan sudah pun berlaku, terlalu sukar untuk ditepis.

Akhirnya, PAS dan UMNO perlu lakukan muhasabah. Jangan asyik serang menyerang? Berpada-pada dalam berpolitik. Masa depan politik dan masa depan ummah berada di tangan kamu berdua. Politik, bukan suka-suka nikah, tak suka cerai, bila desperado, rujuk dan cumbu.

Musuh-musuh Islam dan ultra kiasu sangat mencemburui ‘pernikahan’ berkekalan yang telah kamu jalinkan selama ini. Mereka nak sangat melihat kamu bercerai. Justeru, cepat-cepatlah sedar untuk rujuk kembali.

Kepada rakyat Johor, selamat mengundi. Undilah dengan bijaksana. Jika UMNO menjadi pilihan kamu seperti ramalan, pastikan UMNO tidak menang terlalu besar. Pastikan PAS turut akan menang untuk menjadi semak dan imbang, terutama dalam mengekang pengaruh ultra kiasu.

Saya amat yakin, rakyat di bawah sana, kedua-dua penyokong ini, sedang mengharapkan perpaduan antara kamu berdua. Air mata yang gugur ketika MN ditubuhkan jangan disia-siakan.

Setakat ini, melihat kepada realiti politik, hanya kamu berdua setakat ini yang boleh menjadi ‘penyelamat’ ummah, dalam mengekang dominasi ultra kiasu.

Namun, jika ditakdirkan UMNO menang besar, jangan terlalu berseronok dengan kemenangan hari ini, kerana ia tidak hanya bersifat sementara. Ingatlah, kemenangan untuk masa depan untuk jangka panjang, itulah yang utama.

PROF DR MOHD RIDHUAN TEE ABDULLAH


Kemerdekaan perlu diisi dengan acuan Islam

BANGI, 3 Safar 1444H, Rabu – Kemerdekaan di negara ini perlu diisi dengan acuan Islam ke arah melahirkan bangsa yang hebat dan berjaya.

Presiden PAS, Tan Sri Abdul Hadi Awang berkata, erti kemerdekaan sebenar adalah perjuangan membebaskan pemikiran umat daripada pengaruh ajaran dan budaya negatif yang merosakkan selama ini.

Katanya, Islam membawa mesej kesejahteraan kepada seluruh manusia tanpa mengira kaum, bangsa mahupun agama.

“Prinsip tiada paksaan dalam beragama dan adil untuk semua menjadi prinsip teras untuk mengisi kemerdekaan dalam kehidupan bermasyarakat madani di negara ini,” katanya dalam perutusan Hari Kebangsaan 2022 hari ini.

Atas dasar itu, katanya, semua rakyat perlu teguh bersama-sama dalam memperkasakan Islam supaya konsep Islam memimpin dapat dicapai.

Katanya, ini sekali gus menghasilkan kemerdekaan yang menonjolkan rahmat Islam untuk seluruh masyarakat majmuk di negara tercinta ini.

Duta Khas Perdana Menteri ke Timur Tengah itu berkata, agenda tersebut perlu digerakkan semua pihak dengan bersungguh-sungguh bagi membuktikan Islam menerima segala yang positif daripada semua bangsa di negara ini.

Katanya, sejarah kemerdekaan bermula dengan perjuangan menentang para penjajah yang datang ke tanah air pada 1511 dan sepanjang tempoh itu, umat Islam tidak pernah sekali-kali menyerah kalah.

Malah, penjajah yang datang bukan sahaja menakluk negara, tetapi juga turut memperhamba rakyat, mengangkut hasil bumi dan merosakkan pemikiran masyarakat.

Justeru, beliau yang juga Ahli Parlimen Marang menggesa rakyat memahami erti kemerdekaan daripada sudut kefahaman yang betul dan gambaran besar, bukan sekadar memahami kemerdekaan penjajah sudah pulang ke bumi mereka.


Arab Saudi beli lima pesawat baharu khas untuk pembenihan awan

RIYADH, 21 Syawal 1444H, Jumaat – Arab Saudi mengumumkan pembelian lima buah pesawat baharu yang akan digunakan khusus bagi Program Pembenihan Awan Serantau.

Pengerusi Lembaga Pengarah Pusat Meteorologi Kebangsaan (NCM) Arab Saudi, Abdulrahman Al-Fadhli berkata, daripada jumlah itu, empat pesawat akan digunakan untuk pembenihan awan, manakala satu lagi diperuntukkan untuk penyelidikan dan kajian cuaca serta iklim.

“Projek pembelian pesawat pembenihan awan bertujuan membina kapasiti domestik, memindahkan pengetahuan setempat, memastikan kemampanan perniagaan, meningkatkan tahap liputan dan kecekapan pembenihan awan.

“Selain mengurangkan kos yang disertakan bagi operasi pesawat dengan menyediakan pesawat persendirian dilengkapi keupayaan dan teknik pembenihan awan,” katanya.

Sementara itu, Timbalan Setiausaha Kementerian Hal Ehwal Alam Sekitar, Dr Osama Faqiha, mengesahkan Arab Saudi sebagai negara kedua di dunia yang memiliki pesawat penyelidikan berkaitan pembenihan awan.

Katanya, program pembenihan awan industri bertujuan meningkatkan sumber air, membangunkan tumbuh-tumbuhan selain mendapat manfaat daripada sumber air yang boleh diperbaharui. – Agensi


Jangan biarkan ‘genetik rebut kuasa’ kembali memerintah

BANGI, 23 Rejab 1442H, Ahad – Melihat kepada senario politik negara ketika ini, pastinya UMNO dan Bersatu akan bertarung sesama sendiri dalam Pilihan Raya Umum ke-15 (PRU15) nanti.

Tindakan itu sudah tentu memberi kesan kepada undi Melayu dan perjuangan agenda ummah yang selama ini dilaung-laungkan.

Pemerhati politik, Ustaz Sharipudin Ab Kadir yakin kedua-dua parti akan bersaing dari akar umbi sehingga ke peringkat tertinggi kepimpinan.

“Mereka bertarung untuk apa. Rakyat perlu celik dan sedar. Adakah mereka bertarung untuk menjaga kepentingan bangsa, agama dan negara.

“Adakah mereka bertarung untuk memberi yang terbaik. Semuanya palsu, mereka bertarung untuk merebut kuasa. Kuasa segala-galanya. Ini genetik mereka.

“Genetik yang perlu dibuang demi kedaulatan agama, bangsa dan negara. Jangan biarkan genetik ini kembali berkuasa. Malaysia masih ramai tokoh-tokoh yang berwibawa dan amanah,” katanya.

Sebelum ini, UMNO memutuskan untuk tidak menjalin sebarang kerjasama dengan Bersatu pada PRU15, dan hanya bersama kerajaan PN sehingga Parlimen dibubarkan.

Keputusan itu dibuat UMNO selepas Presiden Bersatu, Tan Sri Muhyiddin Yassin meminta parti berkenaan menyatakan pendirian jelas kedudukan kerjasama sebelum rundingan pengagihan kerusi diteruskan untuk PRU15.

Bersatu pula membuat keputusan untuk memperkasakan gerak kerja bersama rakan-rakan dalam Parti Perikatan Nasional iaitu PAS, STAR, SAPP dan GERAKAN.


Kes COVID-19 naik, Jordan tangguh lagi penerbangan antarabangsa

AMMAN, 15 Zulhijjah 1441H, Rabu – Jordan mengambil keputusan untuk menangguh dahulu operasi penerbangan antarabangsa yang pada awalnya mahu dilaksanakan hari ini, setelah hampir lima bulan ia digantung kerana wabak coronavirus, kata para pegawai.

Ketua Suruhanjaya Penerbangan Awam, Haitham Misto mengumumkan bulan lalu bahawa Lapangan Terbang Antarabangsa Queen Alia di luar ibu negara Amman akan dibuka semula pada 5 Ogos untuk sekitar 22 destinasi dalam senarai negara yang disebut ‘zon hijau’ – berisiko rendah.

Pegawai bimbang sebilangan besar penumpang penerbangan bakal memusnahkan kejayaan Jordan dalam membendung penyebaran COVID-19.

Terutama sekali apabila beberapa kes harian yang direkodkan selama enam minggu terakhir ini disebabkan oleh kebanyakan orang yang datang dari luar negara.

Kebimbangan meningkat dalam beberapa hari ini ekoran peningkatan jangkitan COVID-19 di negara jiran Iraq, Syria dan Lubnan, iaitu semua destinasi pelancongan utama dari Jordan.

Jordan mencatatkan 1,218 kes dengan 11 kematian – jumlah yang diketahui jauh lebih kecil daripada kebanyakan negara Timur Tengah yang lain.

Jurucakap kerajaan, Amjad Adailah memberitahu media negara bahawa lapangan terbang itu akan tetap beroperasi untuk penerbangan pulang yang diatur untuk warganya di negara Teluk serta Eropah, dan juga bagi penduduk asing di Jordan yang ingin keluar.

Penutupan Lapangan Terbang Antarabangsa Queen Alia, hab serantau utama yang biasanya menerima sekitar sembilan juta penumpang setiap tahun, telah memperburuk keadaan ekonominya yang kini bergantung kepada bantuan Jordan.

Pelancongan adalah sumber utama mata wang asing dan telah menikmati kemerosotan yang belum pernah terjadi sebelumnya sebelum wabak ini. – Agensi